Lentoni Anjouanilta laskeutui aivan aikataulussa jo puoli yhdentoista aikoihin aamulla, vaikka etukäteen olin ollut aika varma, että myöhässähän sitä perille tultaisiin. Eikä ihan vähääkään, kun afrikkalaisesta lennosta kyse. Onneksi olin väärässä. Terminaalin ovella sain käsiini ruiskauksen käsidesiä, kuten myös saapuessani Komoreille ja Anjouanille. Mutta toisin kuin Anjouanille saapuessani, täällä pääsaarella en joutunut täyttämään minkäänlaisia maahantulokaavakkeita. Kävelin ulos terminaalista, sillä tavoitteenani oli pyydystää puskataksi (eli kimppataksi) 18 kilometrin päähän Grande Comoren saaren pohjoisosaan Mitsamiouliin. Sitä varten on käveltävä RN 1 -tien varteen, joka kulkee pääkaupungista Moronista pohjoisen Mitsamiouliin lentokentän ohi. Kävelin tien varteen kai väärää reittiä pitkin, sillä lentoasema-alueen laidalla vastassa oli vain ruosteinen portti, joka oli suljettu ruosteisella lukolla. Onneksi lentoaseman aita on matala, joten kiipesin ylitse muina miehinä sen kummemmin miettimättä. Kukaan ei huudellut perään, eikä varmaan edes hoksannut minun poistuneen alueelta epävirallisempaa reittiä.\nMitsamioulin keskustaa puolenpäivän kuumuudessa.\nMitsamioulin ranta on miltei roskaton.\nKomoreilla, kuten myös liki kaikkialla Afrikassa, jokainen auto on potentiaalinen puskataksi, joten oli vain asettauduttava oikealle puolelle tietä ja heilautettava kättä auton lähestyessä. Tietenkään citymaastureiden ja vastaavien eliitin omistamien autojen kohdalla ei kannata kättään heilautella, mutta sellaisia Komoreilla ei onneksi ole liikaa. Kaksi ensimmäistä autoa olivat täynnä ja vain vilkauttivat valoja ohi pyyhältäessään. Kolmannessa puskataksissa oli tilaa, mutta määränpää oli väärä. Neljännessä autossa oli vain yksi matkustaja ja nyt suuntakin oli oikea. Matka Mitsamiouliin maksaa 500 frangia (n. 1,02 euroa) ja se maksetaan vasta perillä. Kuljettaja ei käyttänyt maskia, eikä sitä todellakaan käyttänyt myöskään voimakkaasti yskinyt satavuotiaalta näyttänyt vanha rouva. Parinkymmenen minuutin matka eteni reipasti vauhtia, sillä tie lentoasemalta Mitsamiouliin on upouutta asfalttitietä ja helposti maan parhaimmassa kunnossa oleva tieosuus. Tie on pantu kuntoon turisteja ajatellen, sillä juuri Mitsamiouli on tämän maan tärkein turistikohde. Komorit haluaa matkailijoilleen vain parasta.\nPuskataksi oli tullut täyteen matkan varrella ja perillä Mitsamioulissa meitä matkustajia oli neljä. Pois pääsee missä tahansa ja minä tahdoin pois heti, kun mielestämme saavuimme Mitsamioulin pikkukaupungin keskustaan. Lämpötila oli reilusti yli kolmenkymmenen ja aurinko paistoi pilvettömältä taivaalta. Vettä oli saatava ensimmäisenä, koska Komorien sisäisessä lentoliikenteessä vesipulloja ei sallita. Juuri muuta turistia kiinnostavaa ei kaupungin pikkukaupoissa myydäkään. Paitsi ehkä maapähkinöitä ja pieniä keksipaketteja. Kiertelin hetkisen Mitsamioulin pienessä keskustassa: kävin kauniilla hiekkarannalla (joka oli poikkeuksellisesti liki roskaton), katsastin torin, puiston ja moskeijan ulkoapäin. Paikkakunnan leipomon tarjonta käsitti ainoastaan viisi kappaletta suuria vuokaleipiä, joita ei ollut mahdollista puolittaa. En ostanut. Leipää ei ollut myöskään Mitsamioulin parhaimmin varustellussa kaupassa, Karibu Marketissa. Komorit on merkillinen entinen Ranskan siirtomaa, kun jopa patonkia on mahdotonta löytää. Ostin tölkkisardiineja ja sipsejä, sillä ajattelin mennä piknikille rannalle. Juuri muuta hyödyllistä ei ollut Karibu Marketissakaan.\nMaloudjan rannan palmuja.\nKomorien majoitustarjonta on ohut, eikä varsinkaan etukäteen internetistä varattavissa olevia vaihtoehtoja ole kuin kourallinen. Paras valikoima ainakin Grande Comoren pohjoisosan osalta on Airbnb:ssä, jossa vaihtoehtoja on kaksi. Kumpikaan näistä ei ole aivan Mitsamioulissa. Halusin ehdottomasti majoittua kaupungin itäpuolella sijaitsevassa Trou du Prophètessä, joka näytti kuvissa kuvankauniilta poukamalta. Matkaa sinne olisi parisen kilometriä, jonka ajattelin kävellä rantoja pitkin mikäli vain mahdollista.\nTäällä osassa Komoreja sijaitsee maan ehkä tunnetuin ranta, Galawa. Ranta on toissijaisesti tunnettu siitä, että vielä 1990-luvulla siellä sijaitsi maan suurin työnantaja, suuri Le Galawa Beach Hotel -niminen hotellikompleksi, joka houkutteli pääasiassa ranskalaisia turisteja rantalomalle ja työllisti siinä sivussa suuria määriä siivoojia, kokkeja, tarjoilijoita, taksikuskeja, prostituoituja, oppaita, kaupustelijoita ja ties mitä. Sitten eräs presidentti (joko väistyvä tai juuri valittu) päätti viisauksissaan purkaa koko laitoksen. Varmaan se oli vastoin islamia tai jotain vastaavaa. Mutta ensisijaisesti ranta ja ehkä koko Komoritkin tunnetaan parhaiten maailmalla 23. marraskuuta 1996 lennetystä Ethiopian Airlinesin lennosta 961. Lentokone oli matkalla Addis Abebasta Nairobiin, mutta vankilasta vapautunut etiopialaiskolmikko päätti kaapata koneen ja ”pommilla” uhaten tahtoivat kapteenin lentävän aina Australiaan asti. Polttoaine ei riittänyt tietenkään Australiaan saakka ja kone syöksyi veteen Galawa-rannan edustalla. Rannalla lojuneet turistit taltioivat syöksyn videolle ja se löytyy Youtubesta. Syöksyssä kuoli 125 henkilöä, mutta eloonjääneitäkin oli 50. Koneen moottorit ovat kuulemma yhä meressä ja niihin voi tutustua snorklausretkillä. Itse olisin ehdottomasti mennyt katsomaan, jos aikaa olisi ollut päivä enemmän.\nGoogle Mapsiin ei täysin voi luottaa Komoreilla ja luulin kuvankauniille rannalle päästyäni ja piknikin aloitettuani, olevani nyt tuolla ”kuuluisalla” Galawan rannalla. Myöhemmin kuulin, että oikeasti olin ollut Maloudja-nimisellä rannalla parin sadan metrin päässä Galawasta länteen. Maloudjallakin on joskus ollut jonkinlainen bungalowkylä turisteille, mutta siitä ei ole pidetty huolta ja nyt siellä ei länsimaalainen rantalomailija enää missään tapauksessa yöpyisi. Tämä paikkojen rappeutuminen ja kunnossapidon puute ovat ajaneet Mitsamioulin matkailun alamäkeen. Miksi tulla Komoreille rantalomalle, kun Seychelleillä ja Mauritiuksella saa samat rannat, sään ja luonnon. Lisäksi niissä saa tasokkaan majoituksen, jota Mitsamioulista ei saa. Tähän on kuulemma tulossa muutos, sillä nykyhallitus on taas aikeissa rakentaa Galawalle luksushotellin. Rakennuskontteja oli jo tuotu lähipusikoihin, mutta muuten Galawa oli toukokuussa 2021 edelleen luonnontilassa. Rannalla oli yksi valkoinen auringonpalvoja, kun kävelin sen poikki.\nGalawan rannan edustalle syöksyi vuonna 1996 Ethiopian Airlinesin lentokone.\nGalawa toisesta suunnasta.\nOlin nyt saapumassa Trou du Prophèteen, joka on matala ja suojainen merenlahti. Sen pohjukassa on kaksi melko korkeaa kallionlohkaretta, joiden päälle profeetta Muhammedin kerrotaan laskeutuneen. Nimi ”Trou du Prophète” on ranskaa ja tarkoittaa kai ”profeetan reikää”. En nyt ihan ymmärrä, että mitä ihmeen reikää. Toisaalta en ymmärrä montaa muutakaan asiaa Komoreilla.\nKävelin poukaman toiselle laidalle etsiessäni Airbnb-majapaikkaani, joka on ranskalaisen Sylviane-rouvan omistama mökki. Nyt ensimmäistä kertaa olisin tarvinnut komorilaista simkorttia puhelimeeni. Suomalainen liittymä ei edelleenkään tietenkään toiminut. Löysin alueelta uudehkon mökkikylän, jossa ei myöskään ollut ketään paikalla. Palatessani takaisin päin, eräs mies sattui kävellä vastaan ja osata jopa sujuvaa englantia (ilmeisesti oma ranskani oli niin kauheaa, että hän vastasi englanniksi). Siellähän se Sylvianen mökki olisi pusikossa, menet siitä vain kahden tamarindipuun välistä ja niin edelleen. Mutta miltä näyttää tamarindipuu? Mies kertoi, että tuo näkemäni kyseinen mökkikylä on uusi ja että voisin tulla sinne yöksi, jos Sylvianen paikka ei miellyttäisi. Kaikki kuulemma sisältyy hintaan, jota en kysynyt. Kehotin mainostamaan mökkikylää jossain, sillä nyt ainakaan kukaan ulkomaalainen ei paikasta tiedä mitään. Edes joku Facebook-sivu olisi paikallaan. Lopuksi mies vielä lähti kaupittelemaan hajuvesiä minulle. Oli ainakin jasmiinia, vaniljaa ja toki myös ylang-ylangia.\nTrou du Prophèten poukama.\nKalastajien veneitä Trou du Prophètessa.\nKivipaasia, joiden päälle paikallisten mukaan profeetta Muhammed ilmestyi.\nLöysin Sylvianen tontiltaan muutaman kymmenen metrin päästä rantaviivasta. Reilu 60-vuotias ranskalaisnainen ei ollutkaan mikään hippi, vaan täysin normaali eurooppalaisnainen. Hän löysi Komorit vasta muutama vuosi sitten rantalentopalloharrastuksensa ansiosta ja ihastui alueeseen kovasti. Niinpä hän osti pienen tontin ja on pitänyt sen pitkälti luonnontilassa. Nainen asuu nykyisin pääosin juurikin täällä, sillä hän on englanninopettaja, työ hoituu etänä ja elämä koronaviruksen takia on helpompaa Komoreilla. Oppilaansa ovat Euroopassa. Sylviane on rakentanut erilaisista luonnonmateriaaleista ja muusta löytötavarasta kauniin pikkuisen mökin, jossa on sänky, tuoli, pöytä, varastotilaa ja jopa sähköt. Lattia on pikkukiviä. Suihku on ulkoversio ja vesi talteen kerättyä sadevettä. Nykyinen mökki taisi olla lähes täysin uudelleenkyhätty maaliskuun 2019 sykloni Idain takia. Sykloni oli ensimmäinen tämän kokoluokan hirmumyrsky Komoreilla 50 vuoteen. Paljon puita kaatui ja tuhoa syntyi täällä Trou du Prophètessakin. Ei elämä Komoreilla muutenkaan aivan ruusuilla tanssimista ole ollut, vaikka ihmiset pääosin ovatkin sydämellistä ja mahtavaa porukkaa. Eikä ihmisiä kuulemma kiinnosta se fakta, että nainen tulee entisestä siirtomaaisäntävaltiosta. Kuitenkin pian tontin ostamisen jälkeen jokin miesporukka oli vieraillut paikalla ja hakannut naisen viidakkoveitsien käsiosilla pahaan kuntoon. Sylviane kertoi myös järjestäneensä lautapelejä ja muita leluja läheisen Mwemboiboinin kylän kouluun. Säännölliset lautapeli- ja leikkihetket olivat olleet suuri menestys ja lasten silmät olivat suorastaan sädehtineet. Tällaiselle toiminnalle pantiin toki stoppi, kun joidenkin lasten vanhemmat eivät tykänneet ei-muslimin olevan tekemisissä lastensa kanssa.\nTontilla hääräili myös nelikymppinen paikallinen mies Micky, joka autteli Sylvianea rakennustöissä ja tuntui hengailevan paikalla ihan muutenkin. Micky on rastafari ja pitää Le Baobab Magique -nimistä ravintolaa majapaikan välittömässä läheisyydessä. Mutta koska turisteja ei ole, ei ole oikein asiakkaitakaan. Eikä paikka siis ole auki kuin tilauksesta, mutta tilaus onnistunee helposti, sillä mies asuu ravintolassaan. Sovimme, että hän loihtii minulle illallisen myöhemmin samana päivänä. Micky puhuu hyvää englantia ja toivoi kovasti matkailijoita Komoreille. Hän ei pitänyt suunnitelmasta rakentaa uusi luksusresortti Galawa-rannalle 10 minuutin kävelymatkan päähän hänen ravintolastaan. Hänestä Komorien pitäisi panostaa ennemminkin reppureissaajiin, jotka eivät vietä koko lomaansa hotellikompleksin aitojen sisällä ja syö all inclusive -buffetistaan. Micky on nähnyt ja kokenut entisen Le Galawa Beach Hotelin ja tietää mistä puhuu. Kielitaito on ilmeisesti noita peruja, sillä Sylvianen mukaan seudulla on paljon Mickyn ikäisiä miehiä, jotka osaavat eurooppalaisia kieliä italiasta, espanjasta ja englannista lähtien.\nViimeisen yön majoitukseni Trou du Prophètessa. Sylviane yöpyy Airbnb-vieraiden sattuessa paikalle vasemmalla näkyvässä, vielä keskeneräisessä kupolissa.\nApinanleipäpuu Trou du Prophètessa.\nPulahduksen jälkeen kävelin uudelleen Galawa-rannalle ja siellä vastaan käveli Rachid-niminen matkamuistokauppias-opas. Sujuva englanti oli hänelläkin edelleen hallussa, vaikka en oikein uskonut miehen puheita siitä, että matkailijoita oikeasti tänne Mitsamioulin rannoille näinä päivinä eksyy. Rachid yritti kaupitella minulle hajuvesiä, t-paitoja, simpukkakaulakoruja, vaniljatankoja (jotka olivat pyörineet repussa niin kauan, etteivät enää tuoksuneet vaniljalta) ja jopa pikkuista puista krokotiilipatsasta. Komoreilla ei ole krokotiileja. Aistin lievää epätoivoa miehestä, jostain olisi saatava elanto perheelleen. Valitettavasti minulla ei ollut rahoja mukana rannalla ja lisäksi olin ostanut tuliaiset (neilikkaa, kanelia ja mustapippuria) jo Mohélin saarelta. Rachid olisi järjestänyt myös kuljetukset ja lähtenyt oppaaksi, jos olisin tahtonut lähteä johonkin lähikohteeseen tutustumaan. Tai vaikkapa valloittamaan Grande Comorea hallitsevan Karthala-tulivuoren. Aikani oli käymässä vähiin ja tahdoin vain pysytellä viimeisen iltani näillä rannoilla.\nIllan pimennyttyä siirryin Mickyn Le Baobab Magiqueen. Micky oli valmistanut ruoan läheisessä Bob Denardin talossa, jossa ilmeisesti kävi päivätöissä kokkina. Bob Denard ansaitsee maininnan tässä yhteydessä, sillä tämä nyt jo edesmennyt ranskalainen palkkasotilas on Komorien lähihistorian tärkeimpiä henkilöitä johdettuaan useita vallankaappausyrityksiä Komorien hallintoa vastaan. Osa onnistui ja presidenttien päitä putoili. Yrityksistä neljä epäonnistui. On puhuttu, että Bob Denard tosiasiallisesti johti Komoreja saarilla touhuillessaan, kansalaisuuden hankittuaan ja muslimiksi käännyttyään. Virallinen johtaja hän ei toki ollut. Ympäri maailmaa Vietnamista, Angolasta, Beninistä ja Rhodesiasta lähtien hämmentänyt palkkasotilas Denard kuoli alzheimeriin vuonna 2007 takaisin katolilaiseksi kääntyneenä. Hänen Komorien-talonsa on edelleen pystyssä ja upealla paikalla!\nIllalliseni Le Baobab Magiquessa. Vielä 50-60 vuotta sitten komorilaiset käyttivät suurta simpukankuorta lautasenaan, kuten minä nyt.\nVain yhden yön kukkiva kukka.\nIllallisen päätyttyä siirryin Sylvianen tontille, jossa hän touhuili vuotavan suihkun kanssa. Trou du Prophète kärsii vesipulasta, eikä yhtään pisaraa olisi varaa menettää näin kuivalla kaudella. Nainen kierrätti minua ympäri tonttiaan katsomassa mitä erilaisimpia luonnonihmeitä: kaksi kissaa oli hiljattain adoptoinut Sylvianen omakseen ja nyt kissojen ruokalautasella oli jokailtainen erakkorapuinvaasio! Erakkoravut liikkuivat vikkelästi pois lautaselta, kun sinne osoitti taskulampulla. Tontilla kasvaa myös erikoinen kasvi, joka kukkii ainoastaan yhden yön ajan. Sen nimestä ei Sylvianekaan ollut tietoinen. Kun sitten vetäydyin nukkumaan, ei uni tullut välittömästi, sillä mökin seinien välissä kävi kuhina. Liskot siellä luultavasti touhuilivat. Aamuyöllä ulkohuussiin mennessäni pöntössä vastassa oli jonkinlainen hiiri. Se ei sieltä omin avuin päässyt ulos, enkä itsekään sitä avustamaan ryhtynyt. Sylviane kai oli eläimen vapauttanut herättyään.\n6.8.2021 by Anssi\nLaka Lodge sijaitsee käytännössä Nioumachouan kylän ympäröimänä, mutta siltikään kylän äänet moskeijan rukouskutsusta puhumattakaan eivät bungaloweihin kantaudu. Sen sijaan rantaan lyövät aallot kyllä kuuluvat, mutta sellaiseen jylyyn onkin miellyttävää herätä. Aamupala tarjoillaan noin kello 7.30, mutta jo seitsemän aikoihin voi mennä kärkkymään ravintolaan. Yleensä aamupala on valmiina jo aiemmin. Laka Lodgen pöytiin tarjoiltava runsas aamupala käsittää jonkin tuoreen hedelmän eli toukokuussa lähinnä banaanin tai papaijan (koska niiden sesonki oli meneillään), omeletin, korillisen leipää, voita, itsetehtyä hilloa, jonkin hedelmän mehua sekä teetä tai kahvia.\nNäkymä Mohélin edustan pikkusaarille Nioumachouasta. Ouénéfou suoraan edessä.\nOuénéfoun pohjoista rantaa.\nOlin edellisiltana jutellut hotellissa jo nelisen päivää majailleen saksalaisen Alexanderin kanssa. Hän oli ollut Afrikassa jo joulukuusta asti, pääosin Ugandassa ja Tansaniassa. Mies kertoi tehneensä etätöitä Kampalassa ja Dar es Salaamissa, mutta nyt Komoreilla hän oli ihan vain lomalla. Koko koronapandemiankin aikana hän oli ollut kotonaan Saksassa vain viitisen viikkoa. Afrikassa oli helpompaa elellä. Neljän päivän makoilu rantatuolissa sai kuulemma riittää ja hän kaipasi aktiviteetteja. Hänelle oli kerrottu minun ja yhdysvaltalaisen Marcin tulosta, minkä ansiosta aktiviteettien hinnat olisivat maltillisemmat. Alexander kertoi halunneensa matkata Mohélin edustalla oleville asumattomille pikkusaarille rantoja katselemaan ja ehkä snorklaamaan. Jos minä lähtisin mukaan, tulisi hinnaksi 25 euroa henkilöltä. En ollut edes pohtinut tällaista mahdollisuutta, mutta tottakai minua kiinnosti. Snorklausopettaja Anne järjesti päivän varoitusajalla paikallisen kalastajan veneineen kuljettamaan meidät ensiksi vastapäiselle Ouénéfoun saarelle ja sen jälkeen vielä Méalle. Anne päätti itsekin lähteä mukaan ja puolipakolla vaati minuakin ottamaan snorkkelin mukaan. Olin snorklannut eläessäni ehkä kerran aiemmin ja suoraan sanottuna minua on pelottanut vedenalainen maailma kauempana rannikosta ja etenkin tällaisilla trooppisilla vesillä. Itämeren ja Suomen järvien eliöstön suunnilleen tiedän, eikä niissä ole mitään ilkeitä otuksia valmiina vahingoittamaan tai syömään minua.\nYmmärrän hyvin sen, että Mohélilla ollessa pitäisi mennä katsomaan myös vedenalaista elämää, sillä saaren etelärannikon vedet muodostavat 461 neliökilometrin laajuisen meriensuojelualueen (parc marin de Mohéli). Se on Komorien ensimmäinen suojelualue ja perustettu vuonna 2002 suojelemaan alueen ainutlaatuista meriluontoa, kuten ryhävalaita, delfiinejä, kilpikonnia ja harvinaisia kalalajeja (mm. elävä fossiili latimeria elää täällä, mutta erittäin syvissä vesissä, eikä sitä koskaan näe) sekä etenkin koralliriuttoja. Tämä meriensuojelualue on lisäksi osa laajempaa Mohélin kansallispuistoa, joka käsittää suuren osan itse saarestakin. Ja tämä kansallispuisto on ollut vuoden 2020 lopulta lähtien Unescon biosfäärialue ainutlaatuisen biodiversiteettinsä ansiosta. Paljon kotoperäisiä kasveja ja eläimiä, niin vesissä kuin maallakin. Niinpä sitten istuin lainasnorkkelini kanssa Alexanderin kanssa veneeseen, joka otti suunnaksi vastapäätä Nioumachouaa sijaitsevan saariryhmän. Saaret ovat parin kolmen kilometrin päässä Laka Lodgessa ja näkyvät sinne selvästi. Matkalla rankka sadekuuro yllätti, mutta trooppinen sade on lämmintä ja loppuu lyhyeen.\nOuénéfoulla asustaa Madagaskarilta kotoisin oleva hämähäkkilaji. Ei aivan kämmenenkokoinen, mutta melkein.\nTuore reilun metrin levyinen kilpikonnan jälki Ouénéfoun rannalla näyttää moottorikelkan jäljeltä. Taka-alalla näkyy Mohéli.\nNoin vartin venematkan jälkeen saavuimme Ouénéfoun (tai Wenefou) saaren rantahiekalle. Anne oli hihkunut jo kaukana merellä, että rantahiekka oli täynnä kilpikonnien jälkiä. Ehkä enemmän kuin koskaan aiemmin. Tällä seudulla asustaa karettikilpikonnia ja liemikilpikonnia. Yöllä rannalla oli käynyt vilske ja hiekka lentänyt, kun kolmetoista kilpikonnaa oli ollut rannalla kaivamassa kuoppia ja munimassa niihin. Neljästoistakin oli käynyt kääntymässä rannalla, muttei ollut kelpuuttanut paikkaa. Jäljet olivat ihan tuoreita, joten konnat olivat poistuneet takaisin vesille vasta hiljattain. Ainuttakaan eläintä emme bonganneet, mutta pesiä ja valepesiä sitäkin enemmän. Kilpikonnaemot kun kaivavat kaksi pesää: toiseen ne munivat ja toisen ne väsäävät hämäyksen vuoksi. Tosin Ouénéfoulla ei kaiketi ole villikissaa kummempaa petoa ja niillekin munat ovat liian syvällä. Mielestäni on erikoista, että kilpikonnat pesivät Mohélilla vuoden ympäri eli näitä eläimiä voi nähdä periaatteessa milloin tahansa. Muistelen, että esimerkiksi São Tomélla kilpikonnilla oli tietty muninta-aika ja kun se oli ohi, konnat hävisivät.\nKävelimme Ouénéfoun pohjoista rantaa pitkin kohti länttä. Kilpikonnanjälkien lisäksi näimme isokokoisen oranssimustan hämähäkin, joita tällä asumattomalla ja sankan trooppisen kasvillisuuden valloittamalla saarella on enemmänkin. Hämähäkkilaji on kotoisin Madagaskarilta eikä tiedetä, miten se on Ouénéfoulle päätynyt. Eikä kukaan tiedä saaren pohjoisrannalla seisovan vanhan moskeijanraunionkaan taustaa. Mitään kirjallisia todisteita ei ole, sillä täällä tieto siirtyy edelleen suullisena perimätietona. Moskeija tänne kuitenkin on joskus rakennettu. Jotain tämän maailmankolkan asioista on kuitenkin viime vuosina saatu selville: meri Mohélin ja Ouénéfoun välillä on kilometrin syvyistä. Noin vartin venematkan aikana tuhannen metrin pudotus! Vastaavia syvyyksiä on muidenkin alueen saarten välillä.\nOuénefoun autiota hiekkarantaa.\nRannoilla on runsaasti korallinpalasia.\nAlun perin aioin oleskella Ouénéfoulla ihan vain rannalla ja korkeintaan uida. Mutta löysin itseni snorkkeli kasvoillani uimassa kohti Ouénéfoun ympärillä olevaa koralliriuttaa. Aluksi minulla oli apuna pelastusrengas, mutta oppiessani tekniikan ja päästessäni eroon pelostani, saatoin heivata sen menemään ja ihastella tätä valtaisan kaunista näkymää allani ihan omin voimin! Näin kymmenittäin erimuotoisia ja -värisiä koralleja ja sadoittain värikkäitä kaloja, joita olen nähnyt vain televisiossa tai korkeintaan akvaariossa. Oli kuin olisi katsellut koralliriutan elämää käsittelevää Avaran luonnon dokumenttia televisiosta. Anne oli etukäteen sanonut, ettei täällä haihin törmäisi. Ne kun karttavat ihmistä. Sen sijaan kilpikonnan voisi kyllä nähdä, mutta niin onnekas en ollut.\nOuénéfoun koralliriutta sijaitsee ehkä 20-30 metrin päässä rannasta ja on parisenkymmentä metriä leveä. Sen jälkeen merenpohja syöksyy syvyyksiin. Aina sinne kilometriin saakka. Takaisin rannalla snorklausoppaamme kertoi, että nämä Mohélin ympäristön koralliriutat ovat liki turmeltumattomia. Ne eivät ole kärsineet ilmastonmuutoksista, eivätkä juuri mistään muustakaan. Kunhan nyt välillä kalastajien ankkurit hieman rikkovat koralleja. Eikä täällä kyllä ole turistejakaan sukeltelemassa aurinkorasvakerroksineen, sillä vain noin 600 matkailijaa vierailee Mohélin saarella vuosittain. Seudulla on vieraillut useita kansainvälisiä korallitutkijoita perehtymässä Mohélin vahvoihin koralleihin. On epäilty, että täkäläisillä koralleilla vain on paljon paremmat geenit.\nOlin aloittanut koralliriuttasukeltelut suoraan huipulta, sillä näin huippukuntoisia riuttoja on Komorien ohella lähinnä enää kuulemma vain Indonesiassa. Nyt minulla on vertailupohjaa. Aurinko oli alkanut paistaa Ouénéfoun pohjoisen riutan koluttuamme. Lisäsin aurinkorasvaa ja pian olimme vaihtamassa saarta. Kalastajamme kiidätti meidät viidessätoista minuutissa näköetäisyydellä sijaitsevalle Méan saarelle. Se on paljon edellistä pienempi, mutta sen Mohélin-puoleisella sivulla on maailmanluokan hiekkaranta. Anne kertoi, että eräs rikas italialainen mies on ilmaissut kiinnostuksensa ostaa koko Méan ja rakentaa rannalle kilpikonnista huolimatta luksusresortin kalliine ravintoloineen ja hotelleineen. Yhden yön hinta olisi 200 euroa. Periaatteessa tämän pitäisi olla mahdotonta, sillä asumaton Méa on osa Mohélin kansallispuistoa, kuuluu Unescon biosfäärialueeseen ja on siten suojeltu. On kuitenkin muistettava, että Komorit on eräs maailman köyhimmistä valtioista, jossa rahalla on mahdollista saada mitä tahansa eli vaikkapa sitten rakennusluvan kansallispuistoon. Laka Lodge on ilmaissut vastalauseensa tästä mafian hankkeesta, eikä se kieltämättä vastahyväksytylle Unescon biosfäärialueelle olisi eduksi. Toisaalta maailma muuttuu ja erittäin syrjäisetkin paratiisirannat valjastetaan hotelleiksi, kuten on käynyt Praia Brucelle Bubaquen saarella Guinea-Bissaussa. Kesällä 2015 rannalla oli vain pari kalastajan asumusta ja lehmiä, nyt sielläkin on resortti.\nMéa ja sen upea ranta melkein kokonaisuudessaan.\nSaavumme Méan rantaan.\nMéa on korkea saari.\nMéan u-kirjaimen muotoinen ranta kieltämättä vaikutti täydelliseltä paikalta hotellille, kun rantauduimme tämän paratiisisaaren rantahiekkaan. Kilpikonnat olivat käyneet täälläkin yöllä, mutta emme löytäneet enää itse eläimiä. Lukuisia pesiä kylläkin. Itse saari on korkea ja sankan trooppisen kasvillisuuden peittämä. Kuulemma jokunen vuosi sitten eräs turisti rysäytti lennokkinsa päin saaren huippua, mutta paikallisen miehen onnistui kavuta Méan huipulle ja pelastaa tuo drone.\nMelko lähellä Méaa on voimakas merivirta, joten meidän tuli pysyä suhteellisen lähellä rantaa ja onneksi koralliriuttakin sijaitsee lähellä rantaa! Korallit olivat jälleen fantastisia ja minua harmitti, kun ei ollut mitään laitetta, jolla ottaa niistä kuvia. Tämän snorklauksen ehdoton kohokohta oli nähdä ihmisellekin myrkyllinen punavalkoinen siipisimppu pöyhkeine röyhelöevineen. Siipisimppu uiskenteli ehkä kaksi metriä alapuolellamme, eikä siitä ole minkäänlaista vaaraa, ellei sitä mene härnäämään. Siipisimppuhan on tietenkin parhaiten tunnettu esiintymisestään Roger Mooren tähdittämässä 007 rakastettuni -elokuvassa sekä etenkin Leslie Nielsenin Mies ja alaston ase -elokuvassa! Elämäni kohokohtia taas. Lisäksi näin kummallisen harmaan pitkulamaisen kalan, joka oli vikkelä liikkeissään. Nimeä en tiedä, enkä tiedä näkemämme merikäärmeenkään nimeä. Se meni meitä piiloon korallien joukkoon, eikä enää tullut esiin vaikka kuinka odottelimme. Se oli kuulemma vaaraton. Kuulin takaisin rantaan päästyämme (jonne oli kova uiminen sen merivirran takia), että Mohélin vesillä elää myös maailman myrkyllisin kala, velhokala eli kivikala. Sen päälle astuminen aiheuttaa käsittämättömät tuskat ja jopa kuoleman. Ainakin täältä Méalta lähimpään sairaalaan olisi ollut yli kahden tunnin matka. Paikallisella kielellä tuo kala on kirjaimellisesti ”kala, joka oli kivi”. Emme nähneet tuota pirulaista ainakaan tietoisesti.\nKomorien rannat vilisevät rapuja. Tässä yksi Méan rantahietikosta.\nMyös Méan hiekkarannalla on tuoreita merkkejä kilpikonnista. Etualalla kilpikonnan pesiä.\nReilun kolmen tunnin saarihyppelymme tuli päätökseen ja palasimme takaisin Laka Lodgen rannalle. Juuri sopivasti oli alkamassa lounasaika, jonka jälkeen aioin vuokrata polkupyörän tutkiakseni Mohélin kärrypolkuja. Ei tänne rentoutumaan oltu tultu. Pyöräretkestä lisää täällä.\n2.6.2021 by Anssi\nMatka Laas Geelin kalliomaalauksilta kohti Berberaa jatkui. Pyysin pysäyttämään auton joitain kilometrejä päätielle päästyämme. Guled oli etukäteen varoitellut seuraavan mäen huipulta avautuvan upean näkymän ja sellainen se totisesti oli. Afrikan sarven karua luontoa kauneimmillaan. Oppaani kertoi näkymän avautuvan alueelle, jonka nimi on Kooda Yare. Alueesta on suunniteltu kansallispuistoa ja sellainen sopisi tähän osaan Somalimaata erinomaisesti. Kyliä ja sitä myöten asukkaita kun on muutenkin vähäisesti. Ehkä jonain päivänä.\nKooda Yare voisi olla tulevaisuudessa kansallispuisto.\nLafaruugin kylän halki virtaa joki, jossa jopa keskellä kuivaa kautta virtasi pieni noro. Joenrantoja koristavat leveät kaktuspusikot.\nSeuraava pysäytys tuli Guledin aloitteesta Lafaruugin kylässä, noin 45 kilometriä Laas Geelistä kohti Berberaa. Guled oli kuulemma aina halunnut pysähtyä tässä kohdassa ja olihan korkean vuoren reunustaman kylän halki virtaava joki kuvauksellinen. Olimme vain hetki sitten keskustelleet Somalimaan joista ja että, onko niissä käytännössä koskaan vettä. Sadekaudetkin ovat kuulemma sellaisia, että vettä ei välttämättä sada tai sadetta saadaan liian vähän. Pysyvästi virtaavia jokia ei Somalimaan puolella ole ja sellaiset löytyvät Somalian eteläosista (esimerkiksi Jubbajoki). Lafaruugin läpi nyt kuitenkin virtasi vielä näin kuivan kaudenkin aikana helmikuussa, joskin noro oli melko vaatimaton. Se oli kuitenkin riittävä pitämään joenpohjalla kasvavan ruohon hyvin vihreänä ja siten tarjoavan kylän lampaille ja vuohille ravintoa mielin määrin. Joen rannalla oli suuria kaktuspusikoita. Lafaruugin väki ei näin päivän kuumimpaan aikaan ulkona juuri liikkunut, joten otimme kuvia rauhassa ja pian jatkoimme matkaa. Berbera olisi enää 55 kilometrin päässä ja jo nyt lämpötila alkoi kivuta ylemmäksi. Berbera olisi Hargeisaa huomattavasti lämpimämpi kaupunki!\nLafaruugin halki virtaavan joen rantamia.\nLafaruugin pikkukylässä on puolenpäivän aikoihin rauhallista.\nOlin eilisen päivän Boramaan suuntautuneen päiväretken ja tämän päivän ajomatkan aikana havainnut Somalimaan olevan varsin mäkistä maastoa. Rannikko Berberan lähellä on kuitenkin hyvin tasaista, mutta siitä huolimatta Adeninlahti näkyi jo pitkän matkan takaa. Guled oli iloinen, että näin Punaisenmeren ensimmäistä kertaa elämässäni juuri täällä Somalimaassa. Somalimaalaiset pitävät Adeninlahtea osana Punaistamerta, mutta minulla on eriävä mielipide asiasta: minusta Punainenmeri loppuu Djiboutin ja Jemenin väliseen Bab el Mandebin salmeen jo hyvissä ajoin ennen Somalimaan rannikkoa. Minulla on Punainenmeri siis edelleen näkemättä.\nHieman ennen Berberaa ohitimme kaupungin lentoaseman, jonka kiitotie on reilun neljän kilometrin pituisena Afrikan pisimpiä. Berberalaisilta asiaa kysyttäessä kiitotie on pisin! Joka tapauksessa se on Neuvostoliiton 1970-luvulla rakentama ja kun Somalia päätti vaihtaa Neuvostoliiton Yhdysvaltoihin, Nasa käytti kiitotietä 1980-luvulta aina vuoteen 1991 saakka avaruussukkuloidensa hätälaskupaikkana. African Express Airways on operoinut Berberan lentoasemalta viime vuosien aikana esimerkiksi Dubaita myöten, mutta nyt alkuvuonna 2021 lentoja ei ole minnekään. Kenttä toimii lisäksi sotilaslentokenttänä. Lähde: \nSaavumme Berberaan. Vastassa jalustalle nostettu muslimien pyhä kirja Koraani.\nBerberassakin yleisin auto on Toyota Vitz.\nPian olimme Berberassa, joka erosi Hargeisasta kuin yö päivästä. Täällä kadut ovat leveät, on rauhallista ja kaikkialla on hyvin siistiä. Rauhallisuuteen toki vaikutti se, että Somalimaan merkittävimmässä satamakaupungissa sattuu olemaan ainoastaan noin 60 000 asukasta. Siisteys on kuulemma paikallisen, suositun kaupunginjohtajan ansiota, sillä tämä on sijoituttanut roskakoreja ympäri kaupunkia ja niitä jopa tyhjennetään. Lisäksi berberalaisnaiset lakaisevat kadut illan ja yön aikana putipuhtaiksi. Se on nimenomaan naisten työtä ja sitä myöhemmin illalla pääsin todistamaankin.\nAjoimme ensitöiksemme jemeniläiseen ravintolaan, sillä onhan Berbera miltei vastapäätä Jemenin tärkeintä satamakaupunkia Adenia. Kanssakäyminen ja liikenne maiden välillä on tiivistä, ja Berberassakin asuu paljon jemeniläisiä. Osa tietenkin on Jemenin epävakaita oloja paossa, kuten ilmeisesti juuri ravintolamme henkilökunta. Al Yemen Alsaeed Restuarantiin marssitaan jemeniläisten pitämän kaupan kautta. Tiskin takana häärineet jemeniläismiehet olivat hyvin ystävällisiä ja nytpä minullakin on jemeniläinen Facebook-kaveri. Kertoivat olevansa kotoisin kaupungista nimeltä Ibb eli jostain pääkaupungin Sanaan ja Adenin puolivälistä. Myös itse ravintolan henkilökunta on siis yhtä lukuun ottamatta Jemenistä. Jemeniläiset erottaa vaaleammasta ihosta sekä siitä, etteivät he puhu juurikaan somalia. Somalit sen sijaan osaavat jonkin verran arabiaa, vaikka kielet eroavatkin toisistaan suuresti.\nTilaus tultiin ottamaan jo ennen kuin ehdin edes istahtaa: tilasin kokonaisen kalan, jonka pääsin myös näkemään ennen kuin se valmistettiin. Kala oli vielä yöllä uiskennellut Adeninlahdessa, mutta eipä arvannut joutuvansa suomalaisen syömäksi. Berbera merenrantakaupunkina onkin paikka, jossa on syötävä nimenomaan kalaa. Se on taatusti tuoretta. Ehkä parinkymmenen minuutin kuluttua kala sitten saapui pöytään ja mukana saapui myös riisiä, jonkinlainen vihanneskastike ja uunituore litteä leipä, chapati. Guledkin tilasi alun perin samanlaisen kalan kuin itse ja kävi sen myös tarkastamassa. Kuitenkin kuulemma hänen saamansa kala oli eri, joten hän lähetti sen takaisin keittiöön ja tilasi kanaa tilalle. Guled lähetti myös osan pöytäämme kannetuista ruoista takaisin, sillä emme olleet sellaisia tilanneet. En tiedä oliko syynä kielimuuri somalien ja jemeniläisten välillä vaiko jemeniläiset ihan bisnesmielessä yrittivät ujuttaa ruokia pöytäämme. Ruoka oli erittäin herkullista ja kokonaisen suuren kalan syömisen jälkeen olin täynnä. Somalimaalaisten tavoin myös jemeniläiset suosivat käsinsyömistä, eikä Al Yemen Alsaeed Restuarantissa eteeni tuotu haarukkaa ja veistä. Enkä sellaisia pyytänyt, koska maassa maan tavalla! Oma kalani ja tuorepuristettu mangomehu maksoivat kymmenen dollaria (n. 8 euroa).\nAl Yemen Alsaaed Restuarantissa syödään käsin. Huomaa oikeassa nurkassa rukoilemassa olevan oppaani Guledin varjo.\nJemeniläisittäin valmistettu kala Al Yemen Alsaaed Restuarantissa.\nBerberan jemeniläisravintolan yhteydessä toimii jemeniläiskauppa. Jemeniläiset muistuttavat ystävällisyydessään kovasti somaleita.\nRuokailun jälkeen turvamieheni Ayaanle tahtoi näyttää minulle paikan, missä paikalliset miehet olivat pureskelemassa khattia. Jemeniläisen ravintolan kanssa samassa rakennuksessa toimii erittäin halvan oloinen hotelli ja eräässä huoneessa miehet istuivat omilla matoillaan lattialla ja pureskelivat tuota merkillistä kasvia. Kaikki olivat kovin innoissaan saadessaan ulkomaalaisen vieraan ja pian kouraani jo työnnettiin ensimmäinen khatpensaan oksa. Oksan lehdet maistuivat kitkerältä, enkä tietenkään mitään tuntenut parin lehden pureskelun jälkeen, vaikka miehet tohkeissaan kyselivät tuntemuksiani. Tähän pitäisi paneutua paremmin myöhemmin. Nyt menisimme ensin kirjautumaan hotelliini.\nVisit Horn of Africa oli varannut minulle huoneen kaupungin parhaalta paikalta, Damal Hotellista. Rakennuksen edustalla päivystää yötäpäivää aseistettu vartija ja sisällä kaikki on kovin uutta ja kiiltävää. Tämä oli suorastaan luksusta! Hotellin johtaja tuli henkilökohtaisesti kättelemään ja toivottamaan tervetulleeksi. Kuulemma paikka on vain 3,5 vuotta vanha. Ainoa miinus hotellissa oli se, että sain huoneen ilman ikkunaa. Toisaalta en minä täällä olisi kuin yön, pian lähtisimme uudelleen kaupungille. Niinpä reilun puolen tunnin kuluttua Guled tuli noutamaan minua. Hän itse majoittui halvemmassa motellissa jonkin matkan päässä. Samoin Ayaanle majoittui eri majatalossa. Hänen työnsä tältä päivältä oli ohitse, enkä häntä enää tänä päivänä nähnyt.\nBerberalaisen khatkaupan myyntiartikkeleita.\nTosiaan se khat eli somaliksi jaad! Se olisi seuraavana ohjelmassa, eikä kuulemma liki kukaan Visit Horn of African asiakkaista halua jättää khattuokiota välistä! Aivan aluksi on kuitenkin todettava, että olen erittäin huumevastainen ihminen, enkä toivo huumeiden laillistamista Suomessa. Jo esimerkiksi pelkkä poltetun kannabiksen haju on vastenmielisimpiä löyhkiä mitä tiedän. Khat on kuitenkin monessa mielessä poikkeus: se ei esimerkiksi Suomessa täytä erittäin vaarallisen huumausaineen kriteerejä, eikä sen ole todettu aiheuttavan voimakasta riippuvuutta. Joka tapauksessa khat on Suomessa kielletty, mutta Somalimaassa se on erittäin laillista! Kyseessä on luultavasti ainoa huumausaine, jonka hyväksyn ja sellaista olin kiinnostunut kokeilemaan, kunhan Afrikan sarveen tai Jemeniin joskus matkustaisin. Khatia on käytetty näillä alueilla jo vuosisatojen ajan, mutta kuka kumma keksi ensimmäisenä ryhtyä pureskelemaan pikkuisia lehtiä! Khat on naapurimaassa Etiopiassa kasvava pensasmainen kasvi, khatpensas (Catha edulis). Pensaan lehdissä on psykoaktiivisia ainesosia, kuten katiinia ja katinonia, ja päihdyttävä vaikutus saadaan siis lehtiä pureskelemalla. Vaikutusta on kuvailtu amfetamiinin kaltaiseksi.\nKhat on valtava bisnes Somalimaassa ja pieniä khatkojuja on kaikkialla erittäin tiheästi. Maassa on jopa khatmyymäläketjuja, kuten Gaafane. Ajoimme eräälle Berberan keskustassa sijaitsevalle khatkojulle, jossa oli ruuhkaa. Viitisentoista miestä oli ostamassa khattia samaan aikaan. Myyjiä oli kolme, joilla kaikilla oli kädet täynnä töitä eli khatpensaan oksia. Oksat olivat vielä tänään olleet kiinni pensaissaan Etiopian puolella, mutta aamun aikana ne oli korjattu ja kuljetettu kaasu pohjassa rajan yli Somalimaahan ja lopulta Adeninlahden rannalle Berberaan. Myyjät laittoivat asiakkaan tahtoman määrän oksia kasaan ja muovipussiin. Khatia on erilaisia laatuja ja valitettavasti paras (ja kallein) laatu oli päässyt loppumaan. Otimme siis 125 000 šillingillä (n. 12,5 euroa, n. 15 dollaria) saunavihdan kokoisen khatvihdan toiseksi parasta khatia. Annoin Guledille 15 dollaria ja hän hoiti maksamisen. Tämä oli ensimmäinen ja viimeinen kerta, kun ostan huumeita (tai ehkä sitten Jemenissä uudelleen…).\nKhatia käyttävät liki kaikki somalimaalaismiehet ja myynti on täysin avointa ja laillista, mutta siltikin se on hieman salamyhkäistä hommaa. Kuvia en myyjistä saanut ottaa, mutta itse myyntiartikkelin kuvaaminen oli sallittua. Eivät Alkonkaan myyjät asiakkaista puhumattakaan tykkäisi, jos aasialainen turisti tulisi ottamaan kuvia sinusta ostamassa viinapulloa. Kun khatvihta oli vaihtanut omistajaa, piti se seuraavaksi pestä: kojun edustalla oli pesupaikka ja pian meillä oli pesty ja puhdas khatvihta! Jos asuisin Somalimaassa ja minulla olisi oma sauna, varmasti kokeilisin khatvihtaa saunavihtana. Irtoaisiko psykoaktiivinen aines ilmaan nuuhkittavaksi löylyissä, ilman vaivalloista pureskelua?\nTälle terassille miehet kerääntyvät katsomaan laadukasta intialaiselokuvaa ja pureskelemaan khatia.\nVasemmalla kakkoslaatuinen khat, oikealla ykköslaatua.\nAjoimme Berberan upeaan vanhaankaupunkiin vihta takapenkillä. Menisimme pureskelemaan khatia kalastajien kanssa, sillä onhan Berbera satamakaupunki ja satama työllistää suuren osan kaupungin miehistä. Guled kertoi, että tässä kaupungissa miehillä on oikeasti varaa khatiin, koskapa töitä kerran riittää. Muuten khat on maassa melkoinen ongelma, aivan kuten alkoholi Suomessa. Usein miehet käyttävät aivan liian suuren osan palkastaan tähän kasviin. Ja vaikka rahaa ei olisikaan, pystyy muutamalla puhelinsoitolla ja/tai suhteilla järjestämään itselleen velaksi khatvihdan päivän ratoksi. Oppaani kertoi esimerkin kahdeksanlapsisesta perheestä, jonka isä katsoi järkevämmäksi sijoitukseksi ostaa khatia, kuin ruokaa perheelleen. Istahdimme kaupungin keskusaukion laidalla olevan kahvilan terassille. Kello kahden aikoihin iltapäivällä muita khatinpureskelijoita oli vain muutamia ja kaikki katsoivat pienestä televisiosta intialaista Bollywood-elokuvaa. Väkeä valui paikalle vähitellen omat khatvihdat kainaloissaan. Työt olivat päättyneet ja nyt oli aika rentoutua poikaporukalla. Naiset eivät yleensä käytä khatia ja jos käyttävät, tekevät he sen omissa oloissaan ja keskenään.\nKhatin pureskelu vaatii harjoitusta, sillä ihan mitä tahansa lehtiä oksasta ei sovi heittää suuhun ja pureskella. Vain nuoret ja pehmeät lehdet ovat hyviä ja niistä tuleva vaikutus on paras. Guled perkasi minulle alussa pari oksaa, josta saatoin vain popsia kaikki lehdet suuhuni. Suussa näitä kitkeriä lehtiä tuli pureskella ja taitavimmat keräsivät lehtimössön jompaankumpaan poskeen. Useimmat kuulemma vain nielevät mössön ja niin tein minäkin. En vain käsittänyt, miten poskeen pystyy mitään keräämään. Kitkerää makua poistaaksemme, khatia pureskellessa nautitaan erityistä makeaa teetä, virvoitusjuomia (meillä oli omenafantaa) ja etenkin vettä. Veden nauttiminen on erityisen tärkeää, koska khat kuivattaa. Jatkuva juominen taas aiheuttaa sen, että vessassa saa ravata tiuhaan. Aivan kuin baarissa oluella ollessa. Nuorista lehdistä kalutut khatoksat laitettiin roskiksen virkaa toimittaneisiin pahvilaatikoihin, joista kahteen otteeseen pari miestä kävi korjaamassa oksat talteen. He olivat ”crazy guys”, heille kelpaavat kaikki lehdet. Kysymyksessä saattoi olla myös rahakysymys: varaa oli vain muiden jo kaluamiin oksiin.\nPuolet minun ja Guledin khatvihdasta.\nSamaan pöytään istahtanut nuorukainen oli kovasti kiinnostunut valkoihoisesti khatinpureksijasta. Mies ei osannut englantia paria sanaa enempää, mutta pian hän alkoi ojennella minulle sitä parempaa khatia, jota hänen oli onnistunut jostain ostaa. Tämän parempilaatuisen khatoksan tunnistaa tummemmanpunaisesta rungosta. Minä en kylläkään erottanut laatuja, mutta ehkä reilun tunnin pureskelun jälkeen jonkinlainen rentoutuminen ja lievä hyvän olon tunne alkoi vallita kehossani. Khat ei saanut päätäni huippaamaan, vaan seisomaan noustessa olo oli selväpäinen. Juurikin rentoutuminen on yksi khatin vaikutuksista. Paikalla istuskelleiden miesten mukaan khatilla on myös esimerkiksi piristävä vaikutus, enkä kuulemma tulisi nukkumaan seuraavana yönä. Guled käänsi erään paikalla olleen miehen puhelua minulle, sillä siinä mies toivoi tiukkaan sävyyn vaimolleen tämän jättävän hänet rauhaan. Olisihan hän pureskelemassa khatia eurooppalaisen kanssa! Kului ehkä 20 minuuttia ja vaimo saapui paikalle toteamaan tämän omin silmin.\nMinä olin kahden tunnin pureskelun aikana todennut, että ihmiset ovat täällä täysin samanlaisia kuin Suomessakin. Somaleilla on khat, suomalaisilla alkoholi. Kumpikin kerää miehet terasseille istuskelemaan ja kumpikin aiheuttaa jatkuvaa tarvetta vessareissuille. Ainoa ero on se, että khatpäissään voi ajaa autoa ja mekin iltapäiväneljän aikoihin lähdimme ajelemaan kohti Berberan rantoja. Minun olisi päästävä uimaan. Guled kertoi, ettei voisi uida khatin vaikutuksen alaisena. Häneen kasvi vaikutti enemmän, mutta luultavasti hän osasi khathommat minua paljon paremmin.\nBerberan Batalaale-rannalla on tilaa helmikuun alussa 2021. Rantatuoleja ei ole, eikä uimareitakaan.\nBatalaale-rantaa kohti itää.\nHetkessä olimme Batalaale-rannalla, joka on varmaankin kaupunkia lähinnä oleva ja siten suosituin ranta. Oppaani mukaan ranta ei ole Somalimaan kauneimpia, mutta minulle tämä riitti oikein mainiosti. Taivaalla ei ollut pilven pilveä, tuuli oli lämmin ja lämpötila oli +28ºC. Hiekkarantaa oli silmänkantamattomiin ja hiekka oli hyvin lämmintä. Rannalla on Maan-Soor-hotelli, jolla on muutamia rantabungaloweja, jotka tosin ovat melko kaukana merestä. Heillä on myös jonkinlaista sukellustoimintaa tarjolla paikalle eksyville matkailijoille. Berberalla olisi valtavan suuri potentiaali olla merkittävä aurinkolomakohde eurooppalaisille charter-turisteille. Lentokenttä ja hyviä hotelleja löytyy, samoin pitkä hiekkaranta ja takuuvarma aurinko! Muut rannalla olijat olivat paikallisia, pääosin naisia, jotka minut nähdessään tahtoivat otattaa valokuvat itsestään. Lähetin ne myöhemmin Whatsappin välityksellä, mutten taida täällä nyt julkistaa.\nAdeninlahden vesi oli hyvin lämmintä, mutta aallot tekivät uimisesta hieman hankalaa. Ranta syveni loivasti ja oli hiekkapohjainen. En silti uskaltanut mennä kovin kauas, sillä en halunnut päätyä merivirtojen mukana vastarannalle Jemeniin. Adenin valot muuten kuulemma näkyvät vastarannalta yöaikaan hieman Berberan itäpuolelta. Kuulostaa epäuskottavalta, koska etäisyyttä kaupunkien välillä on 260 kilometriä. Aikani uiskenneltuani siirryin rantahiekkaan pysäköityyn autoon ja jatkoimme khatin pureskelua, vaikka minulle alkoi riittää. En enää tuntenut minkäänlaista vaikutusta pureskelustani huolimatta, sen sijaan syljeneritys oli lisääntynyt. Pimeyden laskeuduttua kokonaan Berberan ylle, lähdimme kiertelemään kaupungin kaduille autolla. Päämäärätön autoilu ja khatin pureskelu samaan aikaan ovat somalimaalaisten suurta hupia iltaisin. Kiertelimme ympäri kaupunkia ja lopulta Guled tahtoi ostaa lisää khatia. Löysimme parempaa laatua eräästä khatmyymälästä, mutta en minä edelleenkään huomannut mitään eroa siihen aiempaan laatuun. Autoilimme vielä aikamme, kunnes Guled jätti minut hotellille ja lähti jatkamaan khatin parissa motellilleen. Minun ei tarvitsisi enää khatiin Afrikan puolella kajota.\nSen sijaan, että laittaisin tänne kuvan hotellihuoneesta, laitankin kuvan Damal Hotellin hissin painikkeista. Suomalainen hissinasentaja on tuskin ollut täällä asennushommissa.\nKävin suihkun jälkeen vielä ulkona ostamassa vesipullon, mutta sen jälkeen jäin katsomaan Arabiemiraattien televisiokanavia (somalimaalaisia ei ollut tarjolla) ja istumaan ilmastoidussa hotellihuoneessa. Berberassa ilmastoinnille on tarvetta näin talvellakin, sillä lämpötila pysytteli hellelukemissa jopa näin myöhään illallakin. Minua oli varoiteltu, etten saisi unenpäästä kiinni tänä yönä, mutta taisin nukahtaa samantien. Khat ei aiheuttanut edes vatsanpuruja, kuten olin hieman pelännyt!\n21.2.2021 by Anssi\nEteläisen Kytheran kierros\nKythera on pienehkö saari, jonka päästä päähän ajaa reilussa puolessa tunnissa. Periaatteessa saaren siis voisi koluta jopa päivässä, mutta me olimme varanneet saarelle neljä yötä. Päätimme aluksi tutkia saaren eteläosan ja ensimmäisenä kohteena oli luonnollisesti pääkaupunki Chóra, joka myös Kythera-nimellä tunnetaan. Pääkaupunki ei ole saaren suurin keskus, mutta suurimmasta päästä tämäkin on, vaikka väkeä on alle 300. Chórassa on suuri pysäköintialue, jolle auton ehdottomasti kannattaa jättää. Kaupungin äärimmäisen kapeille kaduille ei kannata lähteä autolla, vaikka se teoriassa mahdollista onkin. Ensitöiksemme Chórassa kävimme noutamassa etukäteen varaamamme lauttaliput Antikytheran saarelle. Kithira Travel -niminen matkatoimisto on Antikytheralle liikennöivän Porfyrousa-lautan lipunmyyjä saarella.\nKytheran saaren ja kunnan keskus on Chóran kylä.\nChóran kapeilla kaduilla saa ajaa myös autolla.\nRakkauden jumalatar Afrodite syntyi Avgón saarella, joka näkyy hyvin Chóran linnoituksesta.\nChóran valkoisilla kaduilla oli näin aamupäivällä hiljaista, mutta yksi ravintola ja pari kahvilaa oli avoinna. Samoin kaikki matkamuistomyymälät olivat avoinna. Jos Kytheralta haluaa matkamuistoja, on Chóra paras paikka niitä ostaa. Täällä nämä putiikit eivät myöskään vietä siestaa. Kävelimme halki kaupungin Chóran linnoitukselle, joka on 1500-luvun alussa tänne vuoren laelle rakennettu. Itse kaupunki on kehittynyt linnan ääreen. Venetsialaisvallan aikana rakennettuun linnaan saa vain kävellä, sillä mitään pääsymaksuja ei ole. Eikä täällä kyllä ole liiaksi asti vierailijoitakaan. Muutama kreikkalaiskävijä linnan muurien sisällä kuitenkin maisemia ihasteli. Chóran linnasta on upea näkymä niin itse kaupunkiin kuin esimerkiksi alas Kapsálin kylään ja jopa Antikytheran saarelle saakka. Myös Kreetan rannikko näkyi näin kirkkaana päivänä kaukaisuudessa. Mielenkiintoisempi näky on kuitenkin toisessa suunnassa, lähellä rannikkoa kohoava Avgón (suom. ”muna”) munanmuotoinen ja korkea saari. Se on kreikkalaisen mytologian mukaan rakkauden jumalatar Afroditen syntymäpaikka. Kythera mainostaakin itseään Afroditen kotisaarena.\nChóran linna hallitsee Kytheran eteläosaa. Vasemmalla taka-alalla häämöttää Antikytheran saaren pohjoisrannikko.\nNäkymä alas Kapsálin kylään Chóran linnasta.\nAioimme käydä kahvilassa, mutta Chóran kadut hohkasivat kuumuutta näin puoliltapäivin ja laskeuduimmekin serpentiinitietä alas Kapsálin kylään. Kapsáli on Kytheran merkittävin turistipyydys, mutta täältä puuttuvat suuret (ja pienetkin) hotellikompleksit. Majapaikat ovat pieniä, samoin ravintolat, jotka ovat keskittyneet rantakadun varteen. Kapsálin rantakahviloissa oli väkeä, mutta ei täällä muita kieliä kuin kreikkaa kuullut. Nautimme kataifi- ja baklava-leivokset ja jatkoimme matkaa. Olimme matkalla Kapsáliin huomanneet syvässä rotkossa sijaitsevan rannan, jolle oli päästävä. Sinne ei vain näyttänyt johtavan tietä, eikä oikein mitään polkuakaan. Rannalla oli kuitenkin yksi auringonottaja eli jotenkin sinne pääsisi. Onnistuimme löytämään alas johtavan polun ja lopulta pääsimme pulahtamaan aaltoihin tällä vaikeasti saavutettavalla pikkukivirannalla. Pian saapumisemme jälkeen väkeä alkoi lappaamaan rannalle siinä määrin, että se ensimmäinen auringonpalvoja sai tarpeekseen ja lähti. Oli tietenkin päivän kuumin hetki ja mekin tunnin jälkeen pakkasimme romumme ja poistuimme.\nTämä ranta sijaitsee Chóran ja Kapsálin puolessavälissä ja on hieman vaikeasti saavutettavissa.\nAjoimme Kálamoksen kylän kautta takaisin hotellille ja pikaisen pysähdyksen jälkeen jatkoimme kohti Mylopótamoksen kylää. Siellä pitäisi olla vesiputous, mikä kuulostaa oudolta tälle karulle saarelle. Mylopótamos sijaitsee Kytheran saaren länsiosassa, muttei ihan rannikolla. Kylän keskus on selvästi Platanos-ravintola, jonka terassi oli tupaten täynnä. Viereissä pöydässä istui saksankielistä matkaopasta lukeva nainen. Kytheralla onkin kuin onkin muitakin ulkomaalaisia! Ruoka oli maukasta ja edullista, jonka jälkeen saattoi lähteä kohti vesiputousta. Sinne on hyvä opastus, eikä kylältä paikan päälle kävele kuin kymmenisen minuuttia. Vesiputous on hämyisässä metsikössä, jossa oli mukavan viileää. Putouksen juurelle olisi ollut mukava pulahtaa, mutta päätimme jatkaa kuitenkin merelle.\nMylopótamoksen kylää hallitsee kirkontorni. Tornin takana on perinteistä kytheralaista ruokaa tarjoileva Platanos-ravintola.\nKytheralaisessa salaatissa on kovia leivänpalasia, eikä esimerkiksi ollenkaan kurkkua.\nMatkalla Limniónas-nimiselle rannalle, ajoimme halki Káto Chóran kylän. Kylä on venetsialaiskaudella perustettu ja siellä on rauniolinna. Káto Chóran jälkeen maisemat ovat huikeat, sillä täällä (päällystetty) tie laskeutuu mutkitellen ja välillä ihan serpentiininä monen kilometrin matkalla alaspäin. Kasvillisuus pyrkii syömään tietä parhaansa mukaan, eikä siinä oikeastaan ole tilaa kahden auton kohdata. Onneksi Kytheralla on nyt hiljaista, eikä ainuttakaan toista autoa vastaan tullut. Limniónaksessa vastassa oli tyyni poukama, muutama valkoiseksi kalkittu kalastajamökki ja kaksi ihmistä. Heitä ehkä harmitti, kun tulimme rikkomaan rauhan tänne Kytheran syrjäiseen kolkkaan. Niinpä hekin pian poistuivat ja jäimme rannalle aivan kahdestaan. Täälläkään ei olisi vaikeuksia pitää turvavälejä. Rannalla ei ole muita palveluita kuin vessa.\nSaaren länsirannikkoa matkalla Limniónaksen rannalle.\nLimniónaksen rannan ”venevajoja”.\nKiemurrellessamme ylös rannalta takaisin kohti sivistystä, arvoimme mihin saaren ”supermarketeista” menisimme. Matkalla majoitukseemme Katoúnin kylässä, olisi kolme-neljä isompaa kauppaa. Päädyimme Livádin supermarkettiin, jonka valikoima oli kyllä varsin onneton. Ostimme muun muassa kaksi viimeistä makkarapakettia, juustoa, leipää, makaronia, tuoreita hedelmiä ja vihanneksia, paikallista muovipulloon pakattua punaviiniä ja vettä. Myyjä oli kovin innoissaan hyvistä asiakkaista ja antoi vielä kaupanpäällisiksi läjän persikoita. Nyt meillä olisi riittävästi ruokaa selvitäksemme kolme päivää pikkuruisella Antikytheran saarella Kytheran ja Kreetan saarten välissä.\n4.8.2020 by Anssi\nLauri Linkola: Harhailua Asunciónissa ja koronatestaus paraguaylaisittain\nAnssi: Harhailua Asunciónissa ja koronatestaus paraguaylaisittain\nKimmo: Harhailua Asunciónissa ja koronatestaus paraguaylaisittain


Lihava poika on tullut kotiin -\nSuvi 0 Comment heinäkuu 15, 2016\nUudessa kodissa oli uuden laiskanlinnan mentävä aukko, kriteereinä mm. mukavuus ja helppo siirrettävyys toiseen huoneeseen pleikkarin ääreen. Plus tietty pitää näyttää kivalta! Päädyttiin sitten ehkä hieman epätavalliseen valintaan nojatuolihommissa, sillä olkkarin nurkassa lojuu nyt hopeanhohtoinen, jättimäinen säkkituoli.\nSiellä se nurkassa löhöää kuin jättimäinen roskapussi konsanaan\nLihava on poika\nTotuushan on, että ainakin meillä himassa olkkarissa maataan ja vetelehditään aina sohvalla, ei istuta kauniisti ja ryhdikkäästi selkä suorana tuolissa. Sohvalle jatkoksi sopi siis tuollainen vetelehtimiseen suorastaan kutsuva säkkituoli, muttei mikä tahansa säkki vaan tietty originaali Fatboy, muut versiot mitä itse olen testannut eivät ole olleet mistään kotosin. Tuo on Fatboyn Metahlowski-sarjaa, (tätä myy Vepsäläinen ) hieman normiversiota tyyriimpi mutta rutkasti ylellisempi ihanine metallinhohtoväreineen, kangas on jotain nahkamaista versiota. Säkkituoleista tulee helposti mieleen ysäri, mutta tuo on omasta mielestä oikein moderni vaihtoehto! Usein design-nojatuolit ovat kauniita katsella mutta eivät niin mukavia istua, tää on ainakin jälkimmäistä 😀 Olen pitänyt Fatboytä kotimaisena merkkinä, tarkempi tutkimus osoitti että suomalainen Jukka Setälä on suunnitellut Fatboy-the original säkin vuonna 1998, mutta yritys on tätä nykyä Hollantilainen. No suomalaista designia enivei!\nAlla vielä kuva mun all-time suosikista, Kartellin Louis Ghost-tuolista joka löytyy kakkosnojatuolina olkkarista. Ei löhökäyttöön, mutta hyvä istua kuitenkin. Vieressä niinikään Kartellia, Stone-jakkara kromiversiona. Kyllä muovikin on joskus kaunista ja mukavaakin vielä!\nKartellin Stone jakkara kromisena ja Louis Ghost-tuoli\nRemontti etenee!\tValaisimien valintoja sekä valaistuksen sävyn suuri merkitys sisustuksessa!


Uusi palautepalvelu käyttöön Laukaan kunnassa | Laukaa\nEtusivu » Ajankohtaista » Tiedote » Uusi palautepalvelu käyttöön Laukaan kunnassa\nKesällä 2020 palautepalvelu toimii, mutta vastausajat ovat pitempiä johtuen lomakaudesta.\nNyt kuntalaisilla on mahdollisuus antaa palautetta internetissä ja mobiilisovelluksella 24/7 Laukaan kunnan toiminnoista ja palveluista. Tähän asti palautetta on annettu pääasiassa puhelimitse, sähköpostilla tai henkilökohtaisissa kontakteissa. Lähes 1000 työntekijän kunnassa palaute ei aina ole tavoittanut oikeaa henkilöä heti ja siihen vastaaminen on viivästynyt turhaan.\nLaukaan kunnan palautepalvelu löytyy osoitteesta laukaa.trimblefeedback.com, josta löytyy myös linkki mobiilisovelluksen lataamiseksi. Mobiilisovelluksen löydät myös Android- ja Apple-sovelluskaupoista hakusanalla Trimble feedback. Palautepalveluun pääsee suoraan myös Laukaan kunnan kotisivuilta osoitteessa www.laukaa.fi > alapalkki > anna palautetta tai osoitteella www.laukaa.fi/palautepalvelu.


Voima- ja teleyhtiöt - HeatWork\nHeatWork ratkaisee monet voima- ja teleyhtiöiden talvella kokemat ongelmat. Laitteillamme voi sulattaa roudan kaapeliojeien kaivamiseksi tai kaapelirikkojen paikkaamiseksi talviaikaan. Tämä tapahtuu tehokkaasti, ilman että maan lämpötila nousee liian korkeaksi vahingoittaakseen telekaapeleita sulatusprosessin aikana. Kun sulatus on suoritettu, voi samalla laitteella lämmittää työteltan, niin että kaapelityöt, liitokset, terminoinnit ja vastaavat voidaan suorittaa kontrolloiduissa lämpötiloissa, ja näin varmistaa työn laatu sekä parantaa työntekijöiden työolosuhteita töiden aikana. Pienvoimaloiden vedenottojen pakkasuojaus on myös alue, jolla HeatWork toimittaa uniikkeja ratkaisuja.\nSulatus kaapelirikkojen yhteydessä\nMastojen perustusten sulatus


Feelmax Suomi kengät. Äärimmäisen mukavat, kevyet, hengittävät ja ekologiset jalkineet sinun jaloillesi ja sinun hyvinvoinnillesi. Päällinen on kesällä viileää ja talvella lämmintä huopaa. Pohja on ohut ja ihanan taipuisa: jalkaterän lihakset saavat tehdä sen työn minkä niiden kuuluukin tehdä. Näin jalkateräsi vahvistuu ja pysyy vahvana. Ei passivoivia eikä jäykkiä rakenteita. Leveä lesti sallii varpaiden liikkeet ja päkiälle on mukavasti tilaa. Kuminen kantalenkki pitää Suomi kenkäsi hyvin paikoillaan. Tarrasäätö jalkapöydän yli takaa hyvän istuvuuden sinunkin jalkaasi. Jos tilaat nyt, nämä huippumukavat terveysjalkineet ovat sinulla muutamassa päivässä. Kenkiä rajoitetusti.\nMalli: Koko: 41 / 26,5 cm (Varastossa) Koko: 46 / 30 cm (Varastossa)


Sport - HIFK - Vihje & kertoimet 01.12.2021 | Bojoko\nNiko Seppälä Päivitetty: 2021-12-04T06:49:04+0000\nSport katkaisi tappioputkensa viime kierroksella\nKotkapaidat olleet todella tehottomia\nHIFK:n ylivoima kulkenut - Erikoistilanteiden merkitys?\nHienon alkukauden pelannut Sport on valahtanut sarjataulukossa jo sijalle 10. Marraskuun aikana ehti Risto Dufvan ryhmä hävitä kuusi peliä putkeen ja kahdeksan ottelua 10:stä. Kuuden ottelun tappioputkensa se sai poikki viime lauantaina kotikentällään back-to-back otteluiden jälkimmäisessä osassa JYPiä vastaan maalein 5-2.\nTodella tehotonta hyökkäyspeliä ollaan Sportilta viime ajat nähty. Edelliseen 10:een otteluun on Sport onnistunut maalinteossa 14 kertaa, ja viimeiseen viiteen peliin on vastustajien verkot heiluneet ainoastaan kuudesti, ja tässä on siis mukana tuo JYPiä vastaan tehdyt viisi maalia. Kuuden ottelun tappioputkensa aikana Sport onnistui vain kahdesti maalinteossa, ja neljästi se jätettiin nollille. Maalipaikkoja Sport onnistuu kyllä luomaan ihan riittävästi, ja toisena huomiona on se, että maalivahtipeli antaa lähes joka ilta joukkueelle mahdollisuuden taistella voitoista.\nSportilla on muutama merkittävä poissaolo yhä riesanaan. Puolustuksesta Valtteri Viljanen on viikkoa sivussa ja hyökkäyksestäkin sivussa jatkavat mahdollisesti Olavi Vauhkonen sekä Jonne Virtanen, joista ensimmäisenä mainittu on kuitenkin kantanut vastuuta tuloksen tekemisestä.\nHIFK:n ylivoima pelittää\nLiigassa viidentenä majaileva HIFK tahkosi viime viikolla kolme ottelua, jotka tuottivat plakkariin kuusi pinnaa. Kotiottelut SaiPaa (3-0) vastaan keskiviikkona ja Kärppiä (4-2) vastaan perjantaina hoidettiin hyvillä esityksillä kotiin, ja ansaitut voitot HIFK noista kairasi. Lauantaina revanssia janonnut Kärpät oli selvästi sisuuntunut ja nälkäisempi ryhmä perjantaihin verraten, ja nappasi Saku Mäenalasen (2+2) johdolla vieraidensa päänahan.\nSiinä missä on Sport tuskaillut tehottomuuden kanssa, niin HIFK:lla on taas kulkenut verrattain selvästi paremmin. Viiteen otteluun on maalinteossa Ville Peltosen ryhmä onnistunut 14 kertaa, ja edelliseen 10:een otteluun osumia on syntynyt 33 kappaletta. Ennen kaikkea on joukkueen ylivoimapeli ottanut aimo harppauksia alkukaudesta. Viimeisen 10:en kierroksen aikana on ylivoima toiminut 37,5% edestä, ja viiden edellisen ottelun aikana on lukema ollut vieläkin kovempi, 41,67%.\nEhdottomasti HIFK:n yksi vahvuuksista on joukkueen materiaalin leveys. Useammasta, tai oikeastaan jokaisesta kentällisestä löytyy tuloksentekoon kykeneviä pelaajia. HIFK:sta kuusi eri pelaajaa on yltänyt 15:een tehopisteeseen, ja 10:en pisteen rajan on ylittänyt puolestaan 11 eri peluria.\nSport ei mikään suupala HIFK:lle\nEn pidä HIFK:ta kertoimien veroisen suosikkina tähän otteluun. Sportilla on toki omat ongelmansa ollut hyökkäyspäässä tehojensa suhteen, mutta puolustuspelillään se kykenee pelit pitämään tiukkana. Sport ei myöskään pelillisesti liikoja romahtele, vaan oma sapluuna pysyy kuitenkin hyvin paketissa. Itse näen ottelun kertoimiaan tasaisempana, ja allekirjoittaneelle ainakin maistuu Sport +1 tasoituksella.\nVihje: Sport +1(60min) Push, panokset palautettiin!\nSport +1(60min) - 1,96\nHIFK - 1(60min) - 1,96\nSport +1(60min) - 1,96 (Vihje)\nSport - HIFK 01.12.2021


Järkyttävä tieto Akaan surmista: Mies ampui ystävänsä tämän vanhempien nähden - Kotimaa - Ilta-Sanomat\nJärkyttävä tieto Akaan surmista: Mies ampui ystävänsä tämän vanhempien nähden\nSurmat tehtiin rauhallisella Akaan raitilla. (KUVA: Reijo Hietanen)\nJulkaistu: 13.5.2013 13:52\nPoliisi on jatkanut perjantai-iltana Pirkanmaalla Akaassa tapahtuneen, kaksi uhria vaatineen ampumavälikohtauksen tutkimuksia.\n24-vuotias akaalaismies oli surmannut http://www.iltasanomat.fi/kotimaa/art-1288564486956.html%20käsiaseella 27-vuotiaan tamperelaisen miehen uhrin vanhempien asunnossa. Tämän jälkeen surmaaja ampui samalla aseella itsensä.\nPoliisin tähän mennessä tehtyjen tutkimusten ja kuulustelujen perusteella ei ole toistaiseksi löytynyt syytä ampumiselle. Miehet ovat tunteneet toisensa entuudestaan ja heidän tarkoituksenaan oli viettää perjantai-iltaakin keskenään.\nTekijä oli ensin ampunut uhria kohti useita laukauksia, jolloin 27-vuotias pakeni vanhempiensa asuntoon.\nTekijä seurasi perässä sisään, jossa jatkoi tulittamista. Useat laukauksista osuivat uhriin.\nAsunnossa olivat ampumishetkellä uhrin molemmat vanhemmat.\nTekijän käyttämä ase on luvallinen. Aseen omistaja on tekijän samassa taloudessa asuva henkilö ja asetta säilytettiin lukitussa asekaapissa. Toistaiseksi ei ole tietoa, miten ja milloin tekijä on saanut aseen haltuunsa.\nPoliisi jatkaa edelleen ampumiseen liittyvien yksityiskohtien mm.\nampumiseen johtaneiden syiden selvittämistä.


Hallituspuolueet lähtevät sorvaamaan budjettia "kaikki mulle heti" -asetelmassa – synkät talousennusteet uhkaavat tulevaisuuteen venyviä uudistuksia | Ilkka-Pohjalainen\nPääministeri Antti Rinteen (sd.) hallitus kokoontuu tiistaina ja keskiviikkona ensimmäiseen budjettiriiheensä. STT:n haastattelemien asiantuntijoiden arvioissa työllisyystoimien työkalupakki koostuu pääosin "mukavista keinoista", joista hallituspuolueiden tai työmarkkinajärjestöjen välillä ei ole suurta eripuraa.\nKädenvääntöä puolestaan on luvassa siitä, miten Rinteen hallitus päättää jakaa esittämänsä varat. Esimerkiksi luonnonsuojelun ja korkeakoulujen rahoituksesta tulevalle vuodelle on ministeriöiden välillä kymmenien miljoonien eurojen näkemyserot.\nNordean ekonomisti Olli Kärkkäinen pitää mielenkiintoisena, miltä hallituksen julkisen talouden suunnitelma näyttää eli miten hallitus esittää rahat jaettavaksi koko hallituskaudelle. Kärkkäisen mukaan hallituksella voi olla halua toteuttaa uudistuksia heti hallituskauden alussa, sillä taloussuhdanne näyttää heikkenevän.\n– Varmaan ainakin osa hallituspuolueista yrittää mennä sen väitteen taakse, että nyt voidaan surutta lisätä menoja, ja ensi vuonna tehdään kipeät työllisyystoimet. Eli ensin nostetaan menoja ja vaikeat päätökset sysätään vuoden päähän, sanoo Elinkeinoelämän tutkimuslaitoksen Etlan toimitusjohtaja Aki Kangasharju.\n– Palkkatuki lisää työllisyyttä silloin kun tuki on päällänsä, mutta se on tietenkin julkiselle sektorille hirveän kallista, kun se verorahoilla tehdään. Siksi tämä eniten esillä ollut keino on kyllä ongelmallinen, Kangasharju sanoo.\nMyös Kärkkäinen katsoo, että palkkatuella voidaan saada ihmisiä nopeasti töihin, jos järjestelmä toimii. Nykyistä järjestelmää pidetään monimutkaisena, ja palkkatukeen varattuja rahoja jää nykyisin paljon käyttämättä.\nHallitus kaavaileekin palkkatuen uudistamista, ja Kärkkäinen uskoo, että maltillisia uudistuksia on luvassa jo budjettiriihessä.\nNordean ekonomistin mukaan keskeistä on, millaisia vaikutuksia hallituksen työllisyystoimille voidaan arvioida eli "millaisilla numeroilla hallitus voi tulla ulos neuvotteluista".\n– Hankaluus suurimmassa osassa julkisuudessa esillä olleissa työllisyystoimissa on, että niiden vaikutuksia on vaikea arvioida. Osa vaikutuksista tulee ehkä vasta tämän hallituskauden jälkeen.\nKangasharju on yhtä mieltä Kärkkäisen kanssa.\n– Jos työllisyyttä parannetaan sillä tavalla, että siinä käytetään julkista rahaa, niin silloin se ei kyllä auta tähän julkisen talouden tasapainoon millään tavalla, Kangasharju sanoo.\nPorkkanoita, ei keppiä\nHallituksen tulee myös esittää keinoja, jolla kompensoidaan esimerkiksi aktiivimallin purkamisen ja esitetyn työttömyysturvan tasokorotuksen negatiiviset työllisyysvaikutukset. Esimerkiksi Ylen mukaan kiistaa hallituspuolueiden kesken on ollut siitä, voidaanko eläkeputken alaikärajan nostamista pitää korvaavana toimena.\nKärkkäinen arvioi, että hallituksen ensimmäisen budjetin työllisyyskeinot perustuvat kannustimiin.\n– Näkisin, että tässä budjettiriihessä ei tule vielä toimia, jotka lisäisivät työttömien velvoitteita. Eli tällaisia asioita, jotka olisivat heikennyksiä osalle työttömistä.\nSTT:n tietojen mukaan paikallisesta sopimisesta ei myöskään ole tulossa merkittäviä avauksia budjettiriihessä. Hallitus ei halua hermostuttaa palkansaajapuolta syksyn työmarkkinaneuvotteluiden ollessa kesken.\nKymmenien miljoonien näkemyserot\nTiede- ja kulttuuriministeri Hanna Kosonen (kesk.) haluaa, että korkeakoulujen rahoitusta kasvatetaan ensi vuodeksi yhteensä 60 miljoonalla eurolla. Puoluetoveri, valtiovarainministeri Mika Lintilän budjettiehdotuksessa lisärahaa luvattiin vain neljäsosa siitä eli 15 miljoonaa euroa.\nBudjettiriihessä joudutaan myös vääntämään siitä, kuinka paljon luonnonsuojelun potti kasvaa ensi vuoden budjettiin. Vihreät on esitellyt keskeisenä saavutuksenaan hallitusohjelman kirjausta, jonka mukaan luonnonsuojelun rahoitusta lisätään 100 miljoonalla eurolla vuositasolla.\nYmpäristöministeriön mukaan lisäraha pitäisi antaa kokonaisuudessaan jo ensi vuodesta alkaen. Summasta 46 miljoonaa euroa olisi pysyvää lisärahoitusta, ja loput tulisivat niin sanotuista kertaluontoisista tulevaisuusinvestoinneista.\nValtiovarainministeriö sen sijaan jakaisi luonnonsuojeluun ensi vuodelle vain 25 miljoonaa euroa pysyvää lisärahaa. Näkemyksissä on siis 21 miljoonan euron kuilu, joka pitää kuroa umpeen.\nKangasharjun mukaan vääntö rahoista tulee olemaan kovaa eikä vähiten sen vuoksi, että hallituksen kukkaroon on viime aikoina ilmestynyt uusia menoeriä.\n– Ensi vuonna on myös sairaanhoitajille pääministeri luvannut rahaa ja nyt Postin työntekijöille on luvattu rahaa hallitusohjelman ohi tätä työmarkkinasyksyä heijastellen. Nämä kaikki ovat kovan väännön kohteena.


Opetusministeri Grahn-Laasonen: Hyöty kilpailukykysopimuksesta jätettävä yliopistojen käyttöön | Yle Uutiset\nOpetusministeri Grahn-Laasonen: Hyöty kilpailukykysopimuksesta jätettävä yliopistojen käyttöön\nKiista yliopistojen ja korkeakoulujen rahoista on määrä ratkaista keskiviikkona ministeriöiden kahdenvälisissä budjettineuvotteluissa.\n16.8.2016 • Päivitetty 16.8.2016 16:36\nOpetus- ja kulttuuriministeri Sanni Grahn-Laasonen (kok.) haluaa, että yliopistot ja korkeakoulut saavat pitää taloudellisen hyödyn, joka syntyy kilpailukykysopimuksesta.\nKyse on yhteensä noin 21 miljoonan euron potista, jonka valtiovarainministeriön budjettiehdotus olisi leikkaamassa pois koulutuksen järjestäjiltä. Elinkeinoelämän keskusliitto on moittinut budjettiehdotusta tältä osin kilpailukykysopimuksen vastaiseksi.\nGrahn-Laasonen haluaa, että asia otetaan pöydälle huomenna, kun opetus- ja kulttuuriministeriö käy kahdenväliset neuvottelut valtiovarainministeriön kanssa.\n– Olisi reilua, että kilpailukykysopimuksesta koituva hyöty jäisi yliopistojen ja muiden sivistystoimijoiden käyttöön. Se olisi sivistysteko ja vahvistaisi yliopistojen ja muiden toimijoiden asemaa, Grahn-Laasonen sanoi.\nHän kommentoi asiaa kokoomuksen ministeriryhmän kesäkokouksen yhteydessä Tampereella.\nValtiovarainministeri Petteri Orpo (kok.) kiisti väitteen, että budjettiehdotus oli vastoin sitä, mitä kilpailukykysopimuksessa sovittiin.\n– Rahoitusasema ei ole muuttumassa VM:n esityksellä. Kyse on siitä, miten kilpailukykysopimusta tulkitaan ja jääkö hyöty yliopistoille ja korkeakouluille, Orpo sanoi.\nOrpon mukaan olisi tärkeää, että asia saataisiin ratkaistua keskiviikkona.\nPolitiikkaYhteiskuntasopimusSanni Grahn-LaasonenKorkeakoulutValtion talousarviotKansallinen KokoomusOpetus- ja kulttuuriministeriöValtiovarainministeriöTyömarkkinapolitiikkaTyöehtosopimuksetPetteri OrpoMinisterit, ministeriöt ja valtioneuvostoKorkea-asteen koulutusOpetusviranomaisetKoulutus ja kasvatusKulttuuriministeri


Kolmas kausi EU-puheenjohtajana päättyy huomenna: Suomi pärjäsi ainakin valmistelijana - Kotimaa - Turun Sanomat\nKolmas kausi EU-puheenjohtajana päättyy huomenna: Suomi pärjäsi ainakin valmistelijana\nEU-puheenjohtajamaan roolissa korostuu teknisluonteinen asioiden valmistelu. Tärkeät EU-päätökset tehdään kuitenkin huippukokouksissa.\nSanna Marin matkusti kolmantena pääministeripäivänään Brysseliin EU-huippukokoukseen maailman nuorimpana istuvana pääministerinä. Yhteiskuvaan Marinin kanssa halusivat Eurooppa-neuvoston puheenjohtaja Charles Michel ja EU-komission puheenjohtaja Ursula von der Leyen.\nKotimaa | Lännen Media | 30.12.2019 19:00 | 2\nSuomi pärjäsi hyvin EU:n puheenjohtajana, kun tuloksia arvioidaan puheenjohtajuuden antamien vaikutusmahdollisuuksien näkökulmasta\n– Poliittista pääomaa Suomi keräsi asioiden hyvästä valmistelusta ja kokousten puheenjohtajuudesta, arvioi yliopistotutkija Timo Miettinen Helsingin yliopiston Eurooppa-tutkimuksen keskuksesta.\nEU-puheenjohtajuus tarkoittaa ministerineuvoston johtamista. Sen sijaan tärkeimmät EU:n suuntaa koskevat päätökset tehdään jäsenmaiden pääministereistä koostuvassa Eurooppa-neuvostossa.\n– Ei Suomella näiden valtiojohtajien joukossa kovin suurta roolia ole ollut, sanoo Timo Miettinen.\nMyös väitöskirjatutkija Antti Ronkainen Helsingin yliopistosta on samalla kannalla. Euroopan unionin neuvoston johtaminen ei oikeastaan ole kovin merkittävä tehtävä EU-instituutioiden joukossa.\n– Isot asiat etenevät puheenjohtajasta riippumatta. Kun Suomi ilmoitti tavoitteekseen, että EU on paremmassa kunnossa puheenjohtajuuden jälkeen, sitäkin on vaikea sanoa, tapahtuiko todella niin, sanoo Ronkainen.\nEurooppa-ministeri Tytti Tuppurainen (sd) sanoi eduskunnassa ennen puheenjohtajuuskauden alkua kesäkuussa, että unioni on paremmassa kunnossa, vahvempi ja toimintakykyisempi puheenjohtajuuskauden jälkeen.\nOikeusvaltioperiaatetta koskeva kiista kärjistyi Eurooppa-ministereiden kokouksessa, jossa asiaa selvittivät Suomen Eurooppa-ministeri Tytti Tuppurainen ja Unkarin oikeusministeri Judit Varga (vas.)\nSuomen edellisen puheenjohtajuuden aikana vuonna 2006 ministerineuvoston puheenjohtajuus oli paljon tärkeämpi tehtävä. Silloin puheenjohtajamaa käytti koko EU:n ääntä, kun neuvoteltiin unionin ulkopuolisten maiden kanssa EU:ta koskevista asioista.\nVuonna 2009 voimaan tulleessa Lissabonin sopimuksessa valtasuhteet muuttuivat. Euroopan parlamentin asema lainsäädännössä vahvistui ja siitä tuli tasavertainen ministerineuvoston kanssa.\nMinisterineuvoston kustannuksella vahvistettiin myös EU-maiden päämiehistä koostuvan Eurooppa-neuvoston vaikutusvaltaa. Se sai pysyväisluonteisemman puheenjohtajan ja samalla Eurooppa-neuvoston puheenjohtajasta tuli yksi EU:n huippupäättäjistä, koska hänen kauttaan EU:n poliittiset suuntaviivat ja painopisteet tulevat EU-maiden pääministereiden pöydälle.\n– Ministerineuvoston puheenjohtajamaan roolina on, että sen edustajat pääsevät lähinnä verkostoitumaan muiden jäsenmaiden kollegoiden kanssa, kuvailee Antti Ronkainen.\nEU-komission valinta venyi Suomen puheenjohtajuuskauden lopulle. Jutta Urpilaisesta tuli EU-komission kansainvälisistä kumppanuuksista vastaava komissaari.\nSuomella oli kolme keskeistä tavoitetta, jotka se halusi toteuttaa puheenjohtajuuskauden aikana. Tavoitteena oli tehdä EU:sta ilmastojohtaja, sopia monivuotisesta rahoituskehyksestä ja rakentaa kytkentä oikeusvaltioperiaatteen noudattamisen ja EU-rahoituksen välille.\nKaikki kolme tavoitetta saatiin joulukuun kokouksissa jotenkuten maaliin, mutta tutkijoiden mielestä on vaikea arvioida, onko unioni nyt sen toimintakykyisempi kuin puoli vuotta sitten.\n– Näyttää siltä, että unionin uudistamisessa tarvitaan suurempia maaryhmiä kuin vain yksi puheenjohtajamaa, sanoo Timo Miettinen.\nHän huomauttaa, että ilmastosopimusta rasittaa Puolan irtiotto, rahoituskehysesityksessä Suomi ei kyennyt uudistamaan EU:n budjettia ja oikeusvaltioperiaatekin näyttää toteutuvan väljähtyneenä.\nRonkainen sanoo odottavansa mielenkiinnolla, miten hallitus linjaa EU-politiikkansa kun puheenjohtajuuskausi päättyy.\n– Epäselvää esimerkiksi on, onko Suomi mukana muiden pohjoisten maiden kanssa Hansa-liitossa uudistamassa EMU-rahaliittoa ja mikä on Suomen kanta EU:n yhteiseen puolustuspolitiikkaan.\nSuomen kolmas puheenjohtajuus\nSuomen kolmas kausi EU-puheenjohtajana päättyy vuoden lopussa. Seuraava puheenjohtajamaa on Kroatia.\nEnsimmäisen kerran Suomi oli puheenjohtajana vuonna 1999 ja toisen kerran vuonna 2006.\nPuheenjohtajamaa johtaa ministerineuvoston työtä. Se on Euroopan unionin toimielin, jossa jäsenmaiden hallituksia edustavat niiden ministerit. Neuvosto on yhdessä Euroopan parlamentin kanssa EU:n pääasiallinen päättävä elin.\nPuheenjohtajamaan ministeri toimii puheenjohtajana kaikissa muissa neuvoston kokouksissa paitsi ulkoasiainneuvostossa. Sitä johtaa EU:n ulkoasioiden ja turvallisuuspolitiikan korkea edustaja.\nPuheenjohtaja edustaa neuvostoa suhteissa Euroopan parlamenttiin ja komissioon.\nUkki 31.12.2019 9:29\n"Paha" mennä muita ojentamaan. Viime aikaisten ministerien vaihdokset ja ulkoministeriön tapahtumat lienevätkö esimerkkiä oikeusvaltioperiaatteesta.\nMankala 31.12.2019 11:59\nNäkökulmaan perusvanhoillisen. Ministerivaihdokset kuuluvat demokratiaan eivätkä ole oikeusvaltioperiaatteiden vastaisia. Oikeusvaltioperiaate on Suomessa uhattuna, jos PS pääsisi hallitusvastuuseen.


Vuokra-autot kentällä Sault Ste Marie lentokenttä alk. 29 €/pvä | momondo\nAutonvuokraus Kanada Ontario Sault Ste Marie Sault Ste Marie lentokenttä\nSault Ste Marie lentokenttä-autonvuokraukset\nLöydä hyviä tarjouksia halvoista Sault Ste Marie lentokenttä vuokra-autoista\nSault Ste Marie lentokenttä osuvimmat autonvuokraustarjoukset\nVoit alapuolella vertailla halvimpia hintoja kentällä Sault Ste Marie lentokenttä suosituimmille vuokra-autotyypeille\nAutovuokraamot kentällä Sault Ste Marie lentokenttä\nAlla on kaikki kentällä Sault Ste Marie lentokenttä sijaitsevat vuokraamot, heidän osoitteensa, asiakasarviot ja halvimmat vuokra-autot mitä heillä on tarjolla\nDodge Grand Caravan 57 €/pvä\nSault Ste Marie lentokenttä autonvuokrausvinkit\nSaat vastauksia yleisimpiin kysymyksiin auton vuokraamisesta kentällä Sault Ste Marie lentokenttä\nMitä autovuokraamoita löytyy kentältä Sault Ste Marie lentokenttä?\nAvis, Enterprise ja Budget suosituimmat 4 vuokraamoista, jotka sijaitsevat kentällä Sault Ste Marie lentokenttä. Avis osoite on 475 Airport Road Rural Route 1. Enterprise osoite on 475 Airport Rd. Budget osoite on 475 Airport Road Rural Route 1.\nMikä on suosituin vuokra-auto kentällä Sault Ste Marie lentokenttä?\nSuosituimmat vuokra-autotyypit kentällä Sault Ste Marie lentokenttä ovat Keskikokoinen. 32 % käyttäjistämme haki Keskikokoinen vuokra-autoja kentällä Sault Ste Marie lentokenttä kuluneen vuoden aikana. Ford Escape ja Hyundai Elantra ovat suosituimmat vuokrattavat automallit luokassa Keskikokoinen. Avis on suosituin vuokraamo, joka tarjoaa Keskikokoinen ajoneuvoja kentällä Sault Ste Marie lentokenttä. 29 € per päivä on halvin hinta vuokrata Keskikokoinen vuokraamolta Avis.\nMikä on halvin vuokra-auto kentällä Sault Ste Marie lentokenttä?\nKeskimääräinen hinta 31 €/pvä mallin Ford Escape vuokraaminen vuokraamolta Avis on tällä hetkellä halvin saatavilla oleva vaihtoehto kentällä Sault Ste Marie lentokenttä. Halvin viimeisten 12 kuukauden aikana löytynyt hinta vuokraamon Avis mallille Ford Escape on 29 €/pvä. Jos vuokraat auton ennen tulopäivääsi, löydät todennäköisimmin parhaat autonvuokraustarjoukset kentältä Sault Ste Marie lentokenttä.\nMikä on suosituin autovuokraamo kentällä Sault Ste Marie lentokenttä?\n10 kokonaisarviopisteillä 1 momondon käyttäjän arvostelujen perusteella, Enterprise on korkeimmat arviopisteet saanut autovuokraamo kentällä Sault Ste Marie lentokenttä. Kuluneen vuoden aikana 38 % käyttäjistämme on vuokrannut auton vuokraamosta Enterprise. Käyttäjien mukaan myös vuokraamo National on luotettava, ja se sijaitsee kentällä Sault Ste Marie lentokenttä. Vuokraamon saama keskimääräinen arviopistemäärä on 9,8 perustuen 2 arvosteluihin. Käyttäjien antaman palautteen perusteella Avis on kolmanneksi paras yritys, jonka keskimääräinen luokitus on perustuen8 4 arvosteluihin.\nKuinka paljon maksaa autonvuokraus kentällä Sault Ste Marie lentokenttä?\nAutonvuokraus kentällä Sault Ste Marie lentokenttä maksaa keskimäärin 44 €/pvä. 348 € on tällä hetkellä keskimääräinen vuokra-auton hinta yhden viikon ajaksi. Autonvuokraus kentältä Sault Ste Marie lentokenttä kuukaudeksi maksaa keskimäärin 928 €. Pidä mielessä, että hinnat vaihtelevat sen mukaan, mistä autovuokraamosta vuokraat auton, ja mihin aikaan vuodesta matkustat ja minkä tyyppisen auton haluat vuokrata.\nMinkä auton matkailijat yleensä vuokraavat lentokentällä Sault Ste Marie lentokenttä?\nSuurin osa momondon käyttäjistä vuokraa Ford Escape lentokentältä Sault Ste Marie lentokenttä, ja datamme mukaan Ford Fiesta on seuraavaksi suosituin malli. Jos olet kiinnostunut vuokraamaan Ford Escape, hinnat ovat 31 € per päivä keskimäärin. Jotkut käyttäjät ovat löytäneet Ford Escape autonvuokraustarjousta lentokentältä Sault Ste Marie lentokenttä niinkin alhaiseen hintaan kuin 19 € per päivä. Ford Fiesta autonvuokraukset lentokentältä Sault Ste Marie lentokenttä ovat yleensä keskimäärin 73 € per päivä average, ja tarjouksessa vuokraus voi maksaa niinkin vähän kuin 20 € per päivä.\nAloita matkan suunnittelu - Sault Ste Marie lentokenttä


Fi:JOSM-opas/Peruskäyttö - OpenStreetMap Wiki\n< Fi:JOSM-opas(Redirected from JOSM-opas/Peruskäyttö)\nSaatavana kielillä — JOSM/Basic editing\n1.1 Ikkunan osat\n2 Kartta-aineiston lataaminen\n3 Kartalla navigointi\n4 Kohteiden valitseminen\n5 Tagien muokkaaminen\n6 Polun lisääminen\n8 Muutosten lähettäminen palvelimelle\n8.2 Tarkastaja / Validator\n9 Muita yleisiä muokkauksia\n9.1 Polun katkaisu\n9.2 Polkujen yhdistäminen\n9.3 Pisteiden yhdistäminen\n9.4 Pisteen yhdistäminen toiseen polkuun\n9.5 Kohteiden pyörittäminen\n9.6 Linjalle pakottaminen\n9.7 Ympyräksi pakottaminen\n9.8 Suorakulmaiseksi pakottaminen\nUseimmille JOSMin toiminnoille on myös näppäimistökomennot, joista useimmin käytettyjä on mainittu tämän oppaan tekstin seassa. Käynnistyksen jälkeen JOSM näyttää tuoreita tietoja mm. ohjelman uusista ominaisuuksista. Käytännössä tässä tilassa ollaan vain käynnistettäessä ja ainoat käytetyt toiminnot ovat tiedoston avaaminen tai suoraan kartta-aineiston lataaminen.\nSuurimman osan JOSMin käytönaikaisesta ikkunasta vie karttanäkymä, jossa kartan kohteita muokataan. Vasemmalta löytyy työkaluvalintoja ja oikealta apupaneeleita, joissa näytetään tietoja joilla ei ole esitysmuotoa itse kartalla.\nVasemmassa reunassa ylimpänä ovat käytettävissä olevat työkalut. Perusasennuksen jälkeen käytettävissä on seitsemän toimintoa:\nValitse, siirrä ja pyöritä (Pikanäppäin S)\nLisää pisteitä (A)\nLuo alueita (X)\nZoomaa ja siirrä karttaa (Z)\nTee poluista rinnakkaiskopiot (Shift+P)\nTarkenna polkua (W)\nTyökalujen alapuolelta löytyy painikkeet oikean reunan apupaneelien näyttämiseen ja piilottamiseen. Paneeleista tärkeimmät ovat\nJokaisen paneelin yläreunasta löytyy painikkeet paneelin pienentämiseksi, irroittamiseksi kelluvaksi ja piilottamiseksi.\nJotta pääset muokkaamaan haluamasi alueen karttadataa, joudut lataamaan palvelimelta olemassaolevat tiedot ko. alueesta. Eri tilanteita varten tähän on kolme tapaa:\nJos sinulla on GPX-tiedosto tai -tiedostoja alueestasi, helpointa on valita Tiedosto -> Avaa (File -> Open) tai vastaava kuvake työkalupalkista ja avata tiedostosi. Tämän jälkeen JOSM näyttää tiedostoissa olevat pisteet ikkunassaan.\nEnnen kuin jatkat, kannattaa zoomata sille aluelle jota haluat muokata, silla JOSM lataa vain ja ainoastaan polut, jotka sijaitsevat näkymän alueella. Tämä onnistuu helpoiten hiiren rullalla.\nSopiva koko ladattavaksi alueeksi riippuu jonkin verran aiemmin piirretyn karttatiedon määrästä: kaupunkialueilla, joista löytyy jo talot yms. voi vasemmassa yläkulmassa olevan mittakaavajanan ilmoitettu pituus olla vain 100 metriä, kun taas vielä tiettömällä metsätaipaleella sopiva mitta voi olla seitsemän kilometriäkin.\nTämän jälkeen voit ladata alueen painamalla työkalupalkin vasemmassa reunassa olevaa Lataa-nappia (Download), tai valikosta Tiedosto -> Lataa OSM:sta. Avautuvasta ikkunasta valitse "OpenStreetMap-data" ja jos haluat ladata muiden palvelimelle lähettämät GPS-pisteet, valitse myös "Raaka GPS-data" (Raw GPS data). Tämän jälkeen paina OK ladataksesi alueen koneellesi.\nJos löysit karttaa webissä selailemalla jotain korjattavaa, et tarvitse gpx-tiedostoa vaan saat löytämäsi kohdan JOSMiin seuraavasti:\nNapsauta hiiren kakkospainikkeella selaimesi karttaikkunan alakulmassa olevaa Permalink-linkkiä ja valitse "kopioi linkin osoite" (Copy link location).\nValitse taas Tiedostot -> Lataa OSM:sta (tai lataa-nappi työkaluriviltä). Valitse auenneesta ikkunasta välilehti "Rajoittava alue" ja siitä iso tekstikenttä otsikolla "URL from www.openstreetmap.org". Nyt voit liittää (ctrl+v) äsken kopioimasi osoitteen. Varmista muut asetukset (OpenStreetMap-data ja Raaka GPS-data") kuten edellisessä kohdassa ja valitse OK.\nKun JOSM on ladannut alueen, voi olla tarpeen zoomata muutama pykälä ulospäin hiiren rullalla ja napsauttaa uudelleen Lataa-nappia. Nyt ladattavan alueen rajat ovat päivittyneet vastaamaan näkymää ja valitsemalla OK saat editoriin hieman enemmän lähiympäristöä.\nUusimmissa versioissa on latausikkunassa myös välilehti Slippy Map, jolla voit selata webissä näkyvää karttaa ja etsiä ladattavan alueen tarkemmin.\nHiiren vasemmalla napilla raahaamalla saat siirreltyä näkyvää aluetta.\nHiiren rullalla tai kaksoisnapautuksella saat zoomattua karttaa lähemmäs\nHiiren oikealla napilla raahaamalla saat valittua näkyvältä alueelta ladattavan alueen\nTarkista lopuksi "OpenStreetMap-data" ja "Raaka GPS-data" valinnat ja valitse OK ladataksesi valitun alueen tiedot\nKartalla liikkuminen onnistuu helpoiten pitämällä hiiren oikeaa nappia pohjassa kartan päällä ja liikuttamalla hiirtä. Zoomaaminen puolestaan hoituu helpoiten hiiren rullalla. Näkymää voi liikuttaa myös näppäimistöllä: ctrl + nuolinäppäimet.\nLiikuttuasi voit aina ladata näkyvällä alueelle kuuluvat tiedot painamalla Download ja OK.\nVoit valita kartalta polut tai pisteen valintatyökalulla , joka on vasemman reunan paletissa toinen ylhäältä. Työkalun pikanäppäin on S. Valitessasi varo vahingossa siirtämästä valittavaa kohdetta, sillä samalla työkalulla onnistuu myös siirto. Jos teet virheen, paina Muokkaa -> Kumoa (Edit->Undo tai ctrl+z), ja JOSM pelastaa päivän. Jos haluat poistaa valinnan eli palata tyhjään valintaan, klikkaa työkalulla tyhjää kohtaa kartalla.\nJos haluat valita useampia objekteja, valitse ensin yksi ja tämän jälkeen paina shift pohjaan ja valitse muut. Voit myös painaa hiiren pohjaan tyhjällä alueella ja vetää neliön, jonka sisällä olevat objektit valitaan. Ctrl-näppäimen kanssa valintanäpäytys poistaa halutun kohteen valinnan.\nHiiren keskinapilla saa esille listan sillä kohtaa olevista päällekkäisistä poluista. Keskinapin yhä ollessa pohjaan painettuna, painamalla ja pitämällä ctrl-nappia pohjassa voit valita auenneesta listasta haluamasi polun. Muutoin halutun polun valinta päällekkäisistä poluista voi olla hankalaa tai mahdotonta.\nJos haluat muuttaa polun tai pisteen ominaisuuksia (esim. lisätä/muuttaa nimen), valitse ensin kyseinen objekti. Tämän jälkeen JOSM näyttää objektiin liittyvät tagit oikean reunan Ominaisuudet-paneelissa. Voit muokata olemassa olevaa tagia kaksoisklikkaamalla kyseistä riviä. Uuden tagin voit lisätä Lisää-nappulalla.\nKatso myös Esivalinnat -valikosta jos et tiedä mitä tageja käyttäisi lisäämäsi kohteen kuvailemiseksi. Useimmat esivalinnat kysyvät muutaman lisätiedon ja lisäävät ne sopivina tageina valitulle kohteelle.\nUuden polun voit lisätä Piirrä pisteitä -työkalulla (vasemman reunan paletissa toinen ylhäältä).\nNapsauta ensin polun alkupistettä.\nJos jokin piste oli aiemmin valittuna, JOSM lisää polun valitusta pisteestä napauttamaasi pisteeseen. Voit estää tämän painamalla ensin Esc tai U nollataksesi valinnan, tai pitämällä vaihto-näppäintä pohjassa napsauttaessasi.\nNapsauttele polulle uusia pisteitä, kunnes polku on mielestäsi valmis.\nJos jonkin pisteen pitäisi osua jo olemassa olevalle polulle, niin klikkaa kyseistä polkua, ja JOSM lisää pisteen kummallekin polulle.\nJos et halua yhdistää uutta pistettä lähellä olemassaolevaan polkuun, pidä ctrl-näppäin pohjassa napsauttaessasi.\nHelpoin tapa lopettaa piirto on vaihtaa takaisin valintatyökaluun.\nLisää polulle oikeat tagit Tagien muokkaaminen -kohdan ohjeiden mukaan. Sopivia tageja on esim. asuinkadun tapauksessa highway=residential ja name=*\nValitse objekti, jonka haluat poistaa, ja klikkaa vasemman reunan roskiksen kuvaa tai paina näppäintä D. Huomaa, että JOSM jää tällöin poistotilaan ja kaikki mitä klikkaat poistetaan, ellet vaihda takaisin valintatyökaluun (tai muuhun).\nJos poistat polun, niin kaikki sen pisteet, joilla ei ole erityisiä tageja ja jotka eivät kuuluu mihinkään muuhun polkuun poistetaan oletuksena. Jos poistat polussa olevan pisteen, JOSM korjaa tien automaattisesti ohittamaan tämän kohdan, eli polku ei katkea.\nMuutosten lähettäminen palvelimelle\nKun olet tehnyt muutoksia, ne eivät itsekseen päivity OSM:n palvelimille, vaan ne on erikseen lähetettävä. Tämä on yleensä kaksivaiheinen operaatio:\nLataa uudestaan karttatiedot koko sille alueelle, jota olet muokannut. Jos tällä välin joku muu on muuttanut samoja teitä, JOSM kertoo mahdollisista ristiriidoista ja voit valita paremman version Ristiriita -paneelista: valitse kukin ilmoiteettu ristiriita ja avaa Selvitä -painikkeella ikkuna, jossa näet rinnakkain valitun kohteen versiot: oman muokkauksesi ja palvelimelta saadun. Nuolipainikkeilla voit yhdistellä ikkunan alaosaan halutut ominaisuudet lähetettäväksi versioksi.\nPaina Lähetä -nappia . JOSM näyttää listat lisättävistä, muutettavista ja poistettavista karttakohteista ja pyytää muutoskokoelmalle annettavaa kommenttia. Valitse vielä Lähetä ja JOSM lähettää muutokset palvelimelle.\nMuutokset olisi hyvä lähettää aina esim. 10 minuutin välein, jolloin palvelimella on tavallaan varmuuskopio tekemistäsi muutoksista, ja jos joku muu editoi samaa aluetta, ei mahdollisia ristiriitoja tule kovin paljoa, kun tajuaa että joku muukin muokkaa samaa aluetta.\nKarttaan tehtävät muutokset niputetaan muutoskokoelmiin (changeset). Muutoskokoelmalle annettava kommentti on lyhyt vapaamuotoinen kuvaus tehdyistä muutoksista; toistaiseksi "hyviksi" havaittuja kommentteja olisi vaikkapa: (tai samat englanniksi)\nlisätty katujen nimiä\nX-tien ja Y-tien risteyksessä alkoi tietyöt\nkorjattu virheitä (esim. puuttuvia risteyssolmuja)\ntarkennusta ilmakuvista (huomioithan että ilmakuva voi olla sivussa tai vääristynyt)\nJOSM tarjoaa oletuksena edellisen palvelimelle lähetyksen kommenttia myös seuraavalla lähetykselle.\nMuutoskokelmia voi tarkastella selaamalla uusimpia tai tarkastella alueittain (suurimmillaan n. kaupungin kokoisina alueina, esim. Tampere). Myös kunkin käyttäjän tekemistä muutoskokoelmista saa listat. Muutoskokoelman tiedot -sivulla näkyy listana muutetut karttakohteet sekä muutettujen kohteiden ympärille piirretty pienin nelikulmio - siis karkeasti alue jota muutokset koskevat - joten pelkkä alueen nimeäminen kommentissa ei tuo paljoa lisäarvoa.\nTarkastaja / Validator\nJOSMin Tarkastin etsii ennen lähetystä muokatuista kohteista yleisimpiä virheitä tai mahdollisesti epäilyttäviä piirtotapoja. Huomaathan, että ilmoitukset on jaettu kolmeen luokkaan: virheet, varoitukset ja huomautukset. Erityisesti viimeisen ryhmän kohdalla joudut itse harkitsemaan, onko huomautus aiheellinen. Vertaa ilmoituksia normit ja käytännöt -sivun sisältöön.\nMuita yleisiä muokkauksia\nJakaaksesi polun kahteen osaan, valitse piste, jonka kohdalta haluat katkaista ja valitse Työkalut -> Katkaise polku (Tools->Split Way) (P). Jos saman pisteen kautta menee useampi tie, on myös kyseinen tie valittava. Voit myös valita useamman pisteen, jolloin tie katkaistaan kaikkien pisteiden kohdilta jos pisteet ovat saman polun varrella.\nYmpyräpolun katkaisemiseksi joudut valitsemaan vähintään kaksi pistettä samalta polulta.\nVoit yhdistää monta polkua yhdeksi valitsemalla kaikki polut ja tämän jälkeen painamalla Työkalut -> Yhdistä polkuja (Tools->Combine Way. Yhdistettävillä poluilla täytyy olla yhteinen päätepiste jotta yhdistäminen onnistuisi. Voit käyttää myös pikanäppäintä C.\nTarkista ennen yhdistämistä että kaikkien yhdistettävien polkujen kaikki tagit sopivat yhdistettyyn polkuun. Jos jokin arvo ei sovi, et voi yhdistää kyseisiä polkuja (esimerkiksi tien numero ref=*, nopeusrajoitus tai kaistojen määrä vaihtuu). Jos jollain tagilla on eri arvoja eri poluilla yhdistettävässä joukossa, JOSM edellyttää sinun valitsevan niistä yhdistetylle polulle tulevan arvon.\nMikäli haluat yhdistää kaksi tai useampaa pistettä (esimerkiksi risteyksessä tiet ovat kiinni eri pisteissä vaikka todellisuudessa pitäisi olla kaikkien samassa), valitse pisteet ja tämän jälkeen Tools->Merge Nodes. Voit käyttää myös pikanäppäintä M.\nPisteen yhdistäminen toiseen polkuun\nLähellä toista polkua olevan pisteen voi lisätä lähimpiin polkuihin entisten pisteiden väliin valitsemalla pisteen ja sitten Työkalut -> Yhdistä piste polkuun. Tässä tapauksessa läheisyyden arvioinnissa huomioidaan zoomauksen mittakaava, joten voit mittakaavaa muuttamalla vaikuttaa mihin polkuihin piste yhdistetään.\nJos valittu kohde on kartalla vinossa, voit pyörittää sitä pitämällä ctrl + vaihto -näppäimiä pohjassa ja raahaamalla.\nSuorat linjat halutaan kartalle suorina ja valitsemalla Työkalut -> kohdista pisteet samalle linjalle (pikanäppäin L) saat siirrettyä valitun polun kaikki pisteet tai kaikki valitut pisteet ääripäiden välillä kulkevalle linjalle.\nTeitä voi olla tarpeen pakottaa ympyräksi käsivaraista piirtämistä tarkemmin, esim. kiertoliittymissä. Valitse tulevan ympyrän pisteet tai polku ja sitten Työkalut -> Siirrä pisteet ympyrän kehälle (pikanäppäin O). Toiminto siirtää pisteet tasamatkan päähän alkuperäisten pisteiden välisen keskipisteen ympärille, joten pisteet joiden olettaisit pysyvän paikallaan voivat siirtyä runsaastikin. Erityisesti kiertoliittymissä käyttö voi vaatia kiertoliittymään saapuvien teiden uudelleensäätämistä ja ympyröimisen toistamista halutun tuloksen saavuttamiseksi.\nEsimerkiksi useat talot ovat suorakulmaisia ainakin useimmista nurkistaan, ja Työkalut - Suorakulmaista muoto -toiminnolla saat valitun polun kulmat aseteltua siten, että kulmat ovat tarkallen 90 astetta. Työkalu ei vielä osaa käsitellä muotoja joissa on yksikin piste keskellä jotain suoraa sivua.\nRetrieved from "https://wiki.openstreetmap.org/w/index.php?title=Fi:JOSM-opas/Peruskäyttö&oldid=1392387"\nThis page was last edited on 24 November 2016, at 08:32.


Pekka Haaviston puhe puoluekokouksessa 15.6.2019 - Vihreät\nHyvä puoluekokousväki, hyvät ystävät, bästa vänner!\nSuden hetki on aamuyön hetki, jolloin ihminen on syvimmässä unessa tai heikoimmillaan. Tai öinen nuotiolla istuja on vaarassa torkahtaa ja joutua saalistetuksi. Myös organisaatioilla, kuten puolueilla, voi olla suden hetkensä.\nTänne Poriin tullessani ajattelin, että meillä on yksi sellainen suden hetki takanamme. Se sattui viime kesän loppuun ja syksyyn, epätietoisuuteen, voimattomuuden tunteeseen, epävarmuuteen.\nVaikka matka loka-marraskuusta tänne kesäkuun puoleen väliin ei ole ajallisesti pitkä, olemme kulkeneet pitkän matkan. Pitkä matka varjojen polkua. Sitten jyrkkää rinnettä ylös – kunnes maisema alkoi avautua, ja kaikki näytti taas kirkkaammalta.\nPimeälläkin polulla on vain pantava töppöstä toisen eteen. Silloinkin, kun edes mielikuvituksessaan ei pysty haaveilemaan auringonpaisteesta. Kaikki näyttää vain pimeältä ja ankealta. Tällaisen matkan olemme juuri kulkeneet yhdessä.\nVihreä liike oli 1970- ja 1980-lukujen taitteessa syntyessään vaihtoehtoliike. Se oli yritys rikkoa vaihtoehdottomuuden ilmapiiri Suomessa. Yritys murtautua ulos sellaisesta ajattelusta, että ympäristön pilaantuminen on välttämätön sivutuote elintason nousemisesta, ja että ihmisoikeudet ja kansalaisvapaudet ovat jonkinlainen luksustuote, joista vain maapallon vauraimmilla ihmisillä on lupa uneksua.\nSitten tapahtui jotakin. Kalle Könkkölä rullasi pyörätuoleineen kaikkiin niihin pöytiin, joissa ennen oli päätetty vammaisten asemasta heitä itseään kuulematta. Nuoret feministit nousivat sanomaan, että tasa-arvo vaatii myös yhteiskunnan rakenteiden ja kielen muuttamista. Luonnonsuojelijat kieltäytyivät ajattelemasta, että luonnonsuojeluun on varaa vasta sitten, kun ympäristö on jo tuhoutunut.\nHuomaan usein palaavani ajatuksissa moniin alkuvihreisiin vaikuttajiin ja heidän ajatuksiinsa. En siksi, että menneisyys olisi ottamassa valtaa, vaan muistuttaakseni itseänikin siitä, miten pitkäjänteinen poliittinen työ kantaa hedelmää, ja miten kauaskantoisimmatkin ideat voivat joskus tulla todellisuudeksi. Ja että joskus siihen voi kulua paljon aikaa. Jotkut sanovat sitä maailmanparannukseksi. Jos on valittava maailman parannuksen ja maailman huonontamisen välillä, meidän valintamme on selvä.\nToivon, että mahdollisimman moni meistä on paikalla vuoden 2035 vihreiden puoluekokouksessa, kun hiilineutraali Suomi on vihdoin todellisuutta. Olemme taas kerran pitkän polun alussa.\nTakanamme on vaalivoittojen kevät. Niistä voitoista kiitos kuuluu kaikille teille tässä salissa, kaikille ehdokkaille, aktiiveille ja tukiryhmäläisille. Jokaiselle, joka jakoi esitteitä kadunkulmassa, seisoi vaaliteltalla tai kertoi omista näkemyksistään työpaikan kahvihuoneessa. Kiitos kuuluu kaikille suomalaisille, jotka ovat luottaneet Vihreiden tarjoamaan vaihtoehtoon.\nAivan erityisen kiitoksen haluan osoittaa väistyvälle puoluesihteerille Lasselle. Puolueen menestyksestä kiitosta usein suitsutetaan vain poliitikkojen harteille, mutta Sinä Lasse olet nyt ollut monen peräkkäisen vihreän vaalivoiton arkkitehti. Kiitos Lasse kaikesta tekemästäsi uskomattoman hienosta työstä!\nTämä puhe tulee olemaan nyt viimeinen puheeni puolueen puheenjohtajana.\nTosin taisin sanoa samat sanat jo 24 vuotta sitten, kun edellisen kerran olin luovuttamassa puheenjohtajan nuijaa eteenpäin. Oli vuosi 1995, Suomi oli juuri voittanut jääkiekon maailmanmestaruuden ja vihreät oli hallituspuolue. – Kuulostaako tutulta?\nMuistan hyvin, millainen kummajainen oli silloin Euroopan ensimmäinen vihreä ministeri. Onneksi saksalaiset ministerit tulivat seuraavana syksynä, ja hallitustyöhön osallistuvien vihreiden joukko alkoi kasvaa. Pienen hetken kasvu näytti nopealta, kun EU:n ympäristöministereiden kokouksessa parhaimmillaan kolmannes tuli vihreistä.\nNyt olemme uudessa tilanteessa. Vihreät ovat nyt yksi pääministeri Rinteen hallituksen kulmakiviä. Kolmen keskeisen ministerin voimalla olemme muokkaamassa tämän hallituksen arjen työtä.\nHallitusohjelma antaa työlle hyvän pohjan. Meillä on nyt historiallisen hyvä mahdollisuus torjua ilmastonmuutosta, puolustaa luontoa ja parantaa suomalaisten arkea. Voimme kääntää Suomen kestävämpään ja inhimillisempään suuntaan. Voimme tehdä kunnianhimoista ympäristöpolitiikkaa, palauttaa koulutuksen kunniaan, torjua köyhyyttä ja eriarvoisuutta. Voimme rakentaa yhdenvertaista Suomea, jossa jokaisen ihmisen unelmat ovat yhtä arvokkaita, ja Suomea, joka kantaa globaalin vastuunsa. Tähän meillä on nyt äänestäjien luottamus.\nDen nya regeringens bärande tanke är att bygga ett Finland som är ett bra land för alla. Nu byggs ett gemensamt Finland så väl för kvinnor och män som för andra kön, för dem som är födda här och har flyttat hit från annat håll, för unga och gamla, minoriteter och majoriteter.\nRegeringsprogrammet innehåller även ett löfte om rättvisa mellan generationerna. Vi vill säkerställa att varje ung person har rätt till en livsduglig planet samt möjlighet att studera, vara delaktig och förverkliga sina drömmar. Samtidigt vill vi säkerställa att alla garanteras en värdig ålderdom, där ingen lämnas ensam. På en sådan grund är det gott att bygga Finlands framtid.\nTämä on kaikkien aikojen vihrein hallitusohjelma. Jos ohjelmassa on joku asia muotoiltu hieman toisin kuin vihreiden puolueohjelmassa, se saattaa johtua siitä, että Säätytalolla oli läsnä myös neljä muuta puoluetta. Mutta voin paljastaa, että vihreillä oli ehdottomasti sitkeimmät neuvottelijat. – Muiden puolueiden edustajilta kuulin, että he näkevät vieläkin painajaisia liikenneryhmän neuvottelijasta ja hänen vakiokommentistaan: “Ei käy.”\nTässä vaalivoittojen ja hyvän hallitusohjelman huumassa on kuitenkin tärkeää muistaa, että ei tämä ihan helpolla ole tullut. Menestyksen eteen on tehty paljon työtä, ja aina ei ole työ heti palkinnut tekijäänsä. Mutta lopulta se on palkinnut.\nHaluan kiittää kaikkia niitä, jotka ovat matkan varrella rakentaneet tätä puoluetta ja antanut sille panoksensa. Haluan myös kiittää edeltäjääni Touko Aaltoa siitä työstä, jonka hän on vihreiden eteen tehnyt. Muistan vieläkin ne väreet selkäpiissä, kun kuntavaalien 2017 ääntenlaskennasta alkoi kantautua tieto, että Vihreät on noussut Jyväskylän suurimmaksi puolueeksi. Kiitos Touko.\nTämän kevään eduskuntavaaleissa näimme nuorten naisten esiinmarssin. Eduskuntaryhmä uusiutui, ja uudet kansanedustajat ovat nyt ottaneet paikkansa. Ryhmän koon lisäksi on jo nyt nähtävissä, että saimme joukon Suomea uudistavia, vastuullisia ja osaavia kansanedustajia. Onnea ja menestystä kaikille teille tärkeään työhön!\nTämän kevään eurovaaleissa meillä oli loistava menestys. Haluan vielä kerran kiittää ja onnitella meidän erittäin hyvin menestyneitä eurovaaliehdokkaitamme – etunenänssä tietysti Ville Niinistöä ja Heidi Hautalaa. Ja odotuspaikalla on valmiina Alviina Alametsä. Suuri kiitos ja iso halaus teille kaikille, jotka jaksoitte pusertaa vielä yhdet vaalit kovan työn vaatineiden eduskuntavaalien perään.\nKaiken tämän menestyksen takana olette kuitenkin kaikki te, hyvä puolueväki. Te olette uskonut Vihreisiin silloinkin, kun vaikeudet ovat näyttäneet vuoren kokoisilta. Olette jaksaneet vaikeuksien keskellä. Yhteishengellä ja kovalla työllä olette löytäneet taistelutahdon, jolla tämän kevään kaksi historiallista vaalivoittoa tehtiin.\nJos tulevaisuuden Vihreät joskus kamppailevat vaikeuksien keskellä, he voivat oppia jotakin talvesta ja keväästä 2019. Vaikeuksista tullaan ulos entistä vahvempina ja yhtenäisempinä. Sitä on hienoa täällä Porissa juhlia.\nOlemme saaneet suomalaisilta historiallisen vahvan luottamuksen. Tehtävämme on käyttää jokaisen äänen suoma vaikutusvalta harkiten ja taitavasti. Niiden tavoitteiden edistämiseen, joiden vuoksi suomalaiset ovat meitä äänestäneet. Olemme neuvotelleet hyvän hallitusohjelman yhtenä hallituksen runkopuolueista ja nimenneet kolme ministeriä painaviin tehtäviin.\nMeille Vihreille hallituspuolueena toimiminen ei ole enää uutta. Hallitustaipaleessa on kuitenkin haasteensa. On helppoa ajautua joka päivä päälle vyöryvien tapahtumien vietäväksi. Keskittyä pelkästään hallinnoimaan ja lipsahtaa ylläpitämään olemassa olevia rakenteita.\nSiksi jokaisena päivänä meidän on teroitettava itsellemme, mitä olemme lähteneet tekemään ja muistettava mistä olemme tulleet. Me olemme politiikassa muuttamassa Suomea ja maailmaa. Me puramme siellä, missä luutuneet rakenteet estävät hyvän kehityksen. Ja me rakennamme sitä, mitä tämä maa tarvitsee vastatakseen tämän päivän ja huomisen haasteisiin.\nKonkarivihreä Paavo Nikula muistutti usein, että “politiikka ei ala mistään eikä pääty mihinkään”. Aina tulee uusi päivä, uudet haasteet, uudet kysymykset. Tulee uusia vaaleja – ja nyt jo tähtäimessämme ovat seuraavat kuntavaalit, joissa voimme juurruttaa vihreitä ajatuksia paikallistasolla jokaiseen Suomen kuntaan. Jäsenmäärämme kasvu tänä keväänä kertoo siitä, että uusia tekijöitä ja osaajia on taas liittymässä joukkoomme.\nPolitiikka on yhteisten asioiden hoitoa, mutta se on myös taistelua. Taistelua ihmisoikeuksien, ihmisarvon ja solidaarisuuden puolesta. Taistelua ilmastonmuutosta vastaan. Taistelua kuudennen sukupuuttoaallon pysäyttämiseksi. Taistelua sen hyvinvointivaltion puolesta,\njoka turvaa paremman huomisen tavalliselle ihmiselle.\nTätä työtä ja tätä puoluetta on ollut suuri ilo ja kunnia johtaa. Kiitos tästä ajasta. Tänään on aika siirtää vetovastuu eteenpäin, mutta yhteistyö jatkuu taas uusilla tavoilla.


Ajoneuvot Koeajo 17.5.2019\nMoottoria kuvaa ehkä parhaiten suomalaisen tunteettomasti sanottu ”ihan ok”. Kaukana ovat ne ajat, kun 200-hevosvoimainen turbomoottori perheauton keulalla oli kova juttu – artikkelin toinen Volvo-viittaus, muistatte kai V40 T4:n?\nInsignia liikkuu vaivattomasti, mutta mitään räjähtävää suorituskykyä on turha odottaa, mistä 8 sekunnin kiihtyvyys sataan kilometriin tunnissa kertoo paljon. Moottorin perässä on numeroiden valossa jo vanhahtavalta kuulostava kuusivaihteinen automaatti, mutta käytännössä sen toimintaan ei juuri kiinnitä huomiota.\nOpel Insignia 200 hv Turbo A\nWLTP-kulutus 6,9–8,0 (yhd.)\npituus: 4897 mm,\tleveys: 1863 mm,\tkorkeus: 1941 mm,\takseliväli: 2829 mm